ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ PB΄

Δευτέρα 4 Απριλίου 2016

Αθήνα, σήμερα στις 4 Απριλίου 2016, ημέρα Δευτέρα και ώρα 17.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-4-2016 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ΡΑ΄ συνεδριάσεώς του, της Παρασκευής 1ης Απριλίου 2016 σε ό,τι αφορά στο σύνολο του σχεδίου νόμου: «Οργάνωση και λειτουργία Υπηρεσίας Ασύλου, Αρχής Προσφύγων, Υπηρεσίας Υποδοχής και Ταυτοποίησης, σύσταση Γενικής Γραμματείας Υποδοχής, προσαρμογή της Ελληνικής νομοθεσίας προς τις διατάξεις της Οδηγίας 2013/32/ΕΕ του Ευρωπαϊκού Κοινοβουλίου και του Συμβουλίου «σχετικά με τις κοινές διαδικασίες για τη χορήγηση και ανάκληση του καθεστώτος διεθνούς προστασίας (αναδιατύπωση)» (L 180/29.6.2013),διατάξεις για την εργασία δικαιούχων διεθνούς προστασίας και άλλες διατάξεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής, κ. Μάριο Κάτση, Βουλευτή Θεσπρωτίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 7α )

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 7β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθούν έξι επίκαιρες ερωτήσεις. Δεν θα συζητηθούν δεκαπέντε, εκ των οποίων οι δώδεκα λόγω κωλύματος Υπουργών και οι τρεις λόγω κωλύματος Βουλευτών.

Η πρώτη με αριθμό 708/28-3-2016 επίκαιρη ερώτηση πρώτου κύκλου του Βουλευτή Φθιώτιδας της Νέας Δημοκρατίας κ.Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας δεν συζητείται λόγω κωλύματος του Αναπληρωτή Υπουργού Υγείας κ. Παύλου Πολάκη. Αιτία είναι ο φόρτος εργασίας.

Επίσης, η με αριθμό 2808/193/1-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Υγείας**,** σχετικά με την υπόθεση της μικρής Μελίνας στο Βενιζέλειο Νοσοκομείο Ηρακλείου, δεν συζητείται λόγω κωλύματος του Αναπληρωτή Υπουργού Υγείας κ. Παύλου Πολάκη.

Η δεύτερη με αριθμό 716/29-3-2016 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευναςκαι Θρησκευμάτων, σχετικά με την αντιμετώπιση των προβλημάτων στη λειτουργία του ΤΕΙ Ηπείρου από την έλλειψη διδακτικού προσωπικού και εξοπλισμού, δεν συζητείται λόγω κωλύματος της Αναπληρώτριας Υπουργού Παιδείας, Έρευναςκαι Θρησκευμάτων κ. Αναγνωστόπουλου, καθώς θα βρίσκεται στην Πάτρα.

Η τρίτη με αριθμό 719/29-3-2016 επίκαιρη ερώτηση πρώτου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Αγροτικής Ανάπτυξης και Τροφίμων**,** σχετικά με τα προβλήματα που αντιμετωπίζει ο κλάδος της αγελαδοτροφίας και της γαλακτοπαραγωγής, δεν συζητείται λόγω κωλύματος του Υπουργού Αγροτικής Ανάπτυξης και Τροφίμων κ. Ευάγγελου Αποστόλου. Αιτία είναι ο φόρτος εργασίας.

Η πρώτη με αριθμό 709/28-3-2016 επίκαιρη ερώτηση δεύτερου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Αγροτικής Ανάπτυξης και Τροφίμων,σχετικά με τις επιπτώσεις στην εγχώρια παραγωγή ελαιόλαδου εξαιτίας της εισαγωγής αφορολόγητου ελαιόλαδου από την Τυνησία, δεν συζητείται λόγω κωλύματος του Υπουργού Αγροτικής Ανάπτυξης και Τροφίμων κ. Ευάγγελου Αποστόλου.

Επίσης, η τρίτη με αριθμό 689/21-3-2016 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων,σχετικά με τις ανακτήσεις Αγροτικών Ενισχύσεων, δεν συζητείται λόγω κωλύματος του Υπουργού Αγροτικής Ανάπτυξης και Τροφίμων κ. Ευάγγελου Αποστόλου.

Η τέταρτη με αριθμό 639/10-3-2016 επίκαιρη ερώτηση πρώτου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων,σχετικά με την «ΕΛΛΗΝΙΚΗ ΒΙΟΜΗΧΑΝΙΑ ΖΑΧΑΡΗΣ», δεν συζητείται λόγω κωλύματος του Υπουργού Αγροτικής Ανάπτυξης και Τροφίμων κ. Ευάγγελου Αποστόλου.

Η δεύτερη με αριθμό 718/29-3-2016 επίκαιρη ερώτηση δεύτερου κύκλου του ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Αγροτικής Ανάπτυξης και Τροφίμων, σχετικά με την υλοποίηση του έργου της μεταφοράς νερού από τον Πηνειό στη δυτική Αχαΐα, δεν συζητείται λόγω κωλύματος του Υπουργού Αγροτικής Ανάπτυξης και Τροφίμων κ. Ευάγγελου Αποστόλου.

Η πέμπτη με αριθμό 663/15-3-2016 επίκαιρη ερώτηση δεύτερου κύκλου του ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομικών,σχετικά με τη συμμετοχή Έλληνα επιχειρηματία στην αύξηση μετοχικού κεφαλαίου ελληνικού τηλεοπτικού καναλιού και την καθυστέρηση των δανείων που έχουν χορηγηθεί στην εταιρεία «ΠΗΓΑΣΟΣ Α.Ε.», δεν συζητείται λόγω κωλύματος του Υπουργού Οικονομικών κ. Ευκλείδη Τσακαλώτου. Αιτία είναι ο φόρτος εργασίας.

Η με αριθμό 2919/202/4-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης**,** σχετικά με τη στήριξη των πολύτεκνων οικογενειών, δεν συζητείται λόγω κωλύματος της Αναπληρώτριας Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Φωτίου. Αιτία είναι η έκτακτη συνάντηση με τον Υπουργό Εργασίας.

Η πρώτη με αριθμό 707/28-3-2016 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης,σχετικά με το ρόλο των ΜΚΟ για την αντιμετώπιση του προσφυγικού και μεταναστευτικού προβλήματος, δεν συζητείται λόγω κωλύματος του Αναπληρωτή Υπουργού Μεταναστευτικής Πολιτικής κ. Ιωάννη Μουζάλα. Αιτία είναι θέμα υγείας.

Η έβδομη με αριθμό 626/7-3-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Εσωτερικών και Διοικητικής Ανασυγκρότησης,σχετικά με τα προβλήματα που έχουν δημιουργηθεί στη λειτουργία όλων των κοινωνικών δομών και άλλων υπηρεσιών των δήμων όλης της χώρας, δεν συζητείται λόγω κωλύματος του Υπουργού Εσωτερικών κ. Παναγιώτη Κουρουμπλή. Αιτία είναι οι ανειλημμένες υποχρεώσεις.

Δεν συζητούνται λόγω κωλύματος των ερωτώντων Βουλευτών οι εξής επίκαιρες ερωτήσεις:

Η τρίτη με αριθμό 715/29-3-2016 επίκαιρη ερώτηση πρώτου κύκλου Βουλευτή Ηρακλείου του Ποταμιού κ. Σπυρίδωνος Δανέλλη προς τον Υπουργό Υποδομών, Μεταφορών και Δικτύων,σχετικά με την απόφαση της Επιτροπής Προϋπολογισμού του Ευρωπαϊκού Κοινοβουλίου για μεταφορά του διοικητικού βραχίονα του Ευρωπαϊκού Οργανισμού για την Ασφάλεια Δικτύων και Επικοινωνιών (ENISA) από το Ηράκλειο στην Αθήνα.

Η τέταρτη με αριθμό 669/15-3-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας,σχετικά με τις μονάδες παραγωγής ενέργειας από βιομάζα στο Δήμο Γόρτυνας στο Ηράκλειο Κρήτης.

Η όγδοη με αριθμό 573/23-2-2016 επίκαιρη ερώτηση δεύτερου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την ανάγκη πληρέστερης ενημέρωσης στους πελάτες της ΔΕΗ για τις δυνατότητες και την προστασία που παρέχεται στις ευαίσθητες κοινωνικές ομάδες.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Για ποιο θέμα;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ήδη ανακοινώσατε, κύριε Πρόεδρε, την ακύρωση πολλών επίκαιρων ερωτήσεων σήμερα λόγω κωλύματος των αρμόδιων Υπουργών.

Θα ήθελα να μου δώσετε λίγο χρόνο, για να πω δύο λόγια από την πλευρά μου.

**ΠΡΟΕΔΡΕΥΩΝ (Δημήτριος Κρεμαστινός):** Να σας δώσω δύο λεπτά;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αρκετά είναι.

**ΠΡΟΕΔΡΕΥΩΝ (Δημήτριος Κρεμαστινός):** Σας δίνω τον λόγο, επειδή έχετε πολλές ερωτήσεις.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κατ’ αρχάς, θα πρέπει να επαινέσουμε για άλλη μία φορά τους Υπουργούς που ανταποκρίνονται στη συνταγματική τους υποχρέωση για τον κοινοβουλευτικό έλεγχο και είναι σήμερα ευτυχώς τρεις συνάδελφοι και δυστυχώς πάρα πολλοί οι οποίοι λείπουν.

Εγώ έχω υποβάλει τέσσερις ερωτήσεις. Επειδή γνωρίζετε πολύ καλά ότι μία δικαιούται ο κάθε συνάδελφος Βουλευτής, αυτό σημαίνει ότι οφείλεται στις επανειλημμένες ακυρώσεις των Υπουργών.

Τα προβλήματα, όμως, στα νοσοκομεία, κύριε Πρόεδρε, όπως καλά γνωρίζετε, τρέχουν. Δεν μπορεί οι Υπουργοί να έχουν συνεχώς φόρτο εργασίας χωρίς να αντιμετωπίζουν τα προβλήματα, τα οποία πρέπει να συζητηθούν και εδώ. Το ίδιο ισχύει και για τα θέματα του Υπουργείου Εσωτερικών. Για τρίτη φορά ο κ. Κουρουμπλής δηλώνει κώλυμα λόγω έκτακτου ή μη έκτακτου ραντεβού. Δεν ξέρω πότε ακριβώς το δήλωσε. Οι τευτλοπαραγωγοί -είναι τρίτη φορά που ακυρώνεται η συζήτηση της ερώτησης που έχει υποβάλει η Δημοκρατική Συμπαράταξη- περιμένουν να πληρωθούν, προκειμένου να ξεκινήσουν τη νέα καλλιέργεια και βεβαίως η «ΕΛΛΗΝΙΚΗ ΒΙΟΜΗΧΑΝΙΑ ΖΑΧΑΡΗΣ», η οποία είναι σε εκκρεμότητα εάν θα λειτουργήσει φέτος ή όχι. Ας μην αναφερθώ στις υπόλοιπες. Όλων των Βουλευτών τα θέματα είναι με τη δική τους αξία και σημαντικότητα.

Εγώ θα παρακαλούσα για άλλη μία φορά, γιατί θα αναγκαστούμε να στραφούμε εναντίον του Προεδρείου, όχι προσωπικά, ούτε στον Πρόεδρο ούτε στους Αντιπροέδρους, αλλά για να ζητήσουμε να ασκήσει περισσότερη πίεση προς την Κυβέρνηση.

Είναι πράγματι διαλλακτικός και συναινετικός ο κ. Βούτσης. Είναι γεγονός. Το έχουμε διαπιστώσει και στη Διάσκεψη των Προέδρων, αλλά αυτό σε σχέση με τον κοινοβουλευτικό έλεγχο δεν είναι θετικό. Είναι αρνητικό.

Υπάρχει –και κλείνω με αυτό- το εξής κακό με τη σημερινή Κυβέρνηση: Δεν έρχεται άλλος Υπουργός του ίδιου Υπουργείου να απαντήσει για ένα θέμα που δεν είναι της αρμοδιότητάς του. Δεν θα γίνει ποτέ δουλειά με αυτόν τον τρόπο. Εάν δεν υπάρξει μια συνεργασία και μια ανταπόκριση του Υπουργείου συνολικά, που έχει έναν, δύο, τρεις –ένα νομίζω ότι έχει και τέσσερις- Υπουργούς, δεν θα λειτουργήσει ο κοινοβουλευτικός έλεγχος ή η πρότασή σας, η οποία είναι πάρα πολύ σημαντική και διευκολύνει τους Υπουργούς, να δηλώσουν οι Υπουργοί την ημέρα που επιθυμούν να ασκείται ο κοινοβουλευτικός έλεγχος και που δεν έχουν άλλες υποχρεώσεις είτε πρωί είτε βράδυ και να γίνεται ο κοινοβουλευτικός έλεγχος για τον συγκεκριμένο Υπουργό.

Πρέπει να βρούμε έναν τρόπο, εν πάση περιπτώσει, να λειτουργήσει η Βουλή. Δεν είναι πάρεργο ο κοινοβουλευτικός έλεγχος.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Όπως ξέρετε, κύριε Κεγκέρογλου, έχω κάνει πρόταση στη Διάσκεψη των Προέδρων να ορίσουν οι Υπουργοί μία ημέρα, που να μπορούν να μαζεύονται οι ερωτήσεις για τον αρμόδιο Υπουργό και να έρχεται στην ημέρα του να απαντά.

Αυτό το έχω προτείνει και αναμένεται να εγκριθεί κατά κάποιον τρόπο. Άλλος τρόπος δεν υπάρχει να υποχρεώσει κάποιος τον Υπουργό να έρθει διά της βίας στη Βουλή, όπως ξέρετε.

Αρχίζουμε με τη δεύτερη με αριθμό 717/29-3-2016 επίκαιρη ερώτηση δεύτερου κύκλου του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τους Υπουργούς Υποδομών, Μεταφορών και Δικτύων και Εσωτερικών και Διοικητικής Ανασυγκρότησης, σχετικά με τη χρηματοδότηση και την αποκατάσταση επαρχιακού δρόμου στη Σκόπελο.

Θα απαντήσει η Υφυπουργός Υποδομών, Μεταφορών και Δικτύων κ. Χρυσοβελώνη.

Κύριε Στεργίου, έχετε τον λόγο.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Ευχαριστώ, κύριε Πρόεδρε.

Κυρία Υπουργέ, είναι γνωστό πως το νησί της Σκοπέλου, στις 22 Σεπτέμβρη και 23 Σεπτέμβρη του 2015 επλήγη από πλημμύρες που προξένησαν τεράστιες καταστροφές στο δασικό, αγροτικό, δημοτικό, επαρχιακό οδικό δίκτυο του νησιού. Παράλληλα, υπήρξαν καταστροφές στις υποδομές του Δήμου, στις αθλητικές εγκαταστάσεις, το δημοτικό στάδιο και το κλειστό γυμναστήριο.

Ένα μεγάλο μέρος του λιμανιού βούλιαξε στη θάλασσα. Εκατοντάδες σπίτια πλημμύρισαν, καθώς επίσης εκατοντάδες επιχειρήσεις υπέστησαν έως και ολικές καταστροφές. Αγροκτήματα έγιναν λίμνες, καταστρέφοντας τις καλλιέργειες. Αυτοκίνητα και σκάφη χάθηκαν μέσα στα λασπόνερα και στο λιμάνι που βούλιαξε.

Οι καταστροφές που σημειώθηκαν, επιτρέψτε μας να πούμε, κυρία Υπουργέ, δεν ήταν το μοιραίο αποτέλεσμα μιας κακοκαιρίας, αλλά το φυσικό επακόλουθο μιας πολιτικής η οποία ακολουθείται από όλες τις μέχρι σήμερα κυβερνήσεις, στο πλαίσιο της Ευρωπαϊκής Ένωσης, η οποία υποτάσσει τη ζωή και το συλλογικό συμφέρον του λαού μας στους νόμους του κέρδους.

Είναι, λοιπόν, το αποτέλεσμα της πολιτικής που δεν θεωρεί επιλέξιμα και δεν διαθέτει πόρους για να σχεδιαστούν, να μελετηθούν και να κατασκευαστούν τα απαραίτητα έργα αντιπλημμυρικής και αντισεισμικής προστασίας, την ίδια στιγμή που παρέχεται προκλητική χρηματοδότηση σε μεγάλους επιχειρηματικούς ομίλους και σε έργα βιτρίνας. Είναι τεράστιες οι ευθύνες και της σημερινής Κυβέρνησης ΣΥΡΙΖΑ-ΑΝΕΛ που συνεχίζει και εφαρμόζει αυτήν την πολιτική.

Κυρία Υπουργέ, αν και η περιοχή της Σκοπέλου κηρύχθηκε σε κατάσταση έκτακτης ανάγκης από τον Οκτώβριο του 2015 και πρόσφατα, τα δύο τρίτα του νησιού, σε πλημμυρόπληκτη περιοχή, το κράτος απουσιάζει προκλητικά. Επιτρέψτε μας να πούμε ότι τίποτε μέχρι σήμερα δεν έχει αποκατασταθεί. Οι επιχειρηματίες με δικά τους χρήματα προσπαθούν να επουλώσουν τις πληγές τους, καθώς και οι κάτοικοι του νησιού να επουλώσουν τις ζημιές στα σπίτια και τις οικοσκευές τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, επιτρέψτε μου ένα λεπτό ακόμη. Νομίζω ότι έχω τρία λεπτά χρόνου ομιλίας.

**ΠΡΟΕΔΡΕΥΩΝ (Δημήτριος Κρεμαστινός):** Δύο λεπτά έχετε, κύριε Στεργίου.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Ευχαριστώ, κύριε Πρόεδρε.

Ενδεικτικά αναφέρω ότι, παρ’ ότι έχουν περάσει περισσότεροι από έξι μήνες από την πλημμύρα, ο μοναδικός επαρχιακός δρόμος που συνδέει κυκλοφοριακά τις δημοτικές κοινότητες Σκοπέλου, Κλήματος και Γλώσσας, καθώς και τους παραλιακούς οικισμούς –ξέρετε, γιατί είστε από την περιοχή- κόπηκε στα δύο και παραμένει ακόμη και σήμερα που μιλάμε απροσπέλαστος, με ό,τι αυτό συνεπάγεται για τη λειτουργία του νησιού. Την ταλαιπωρία και την οικονομική επιβάρυνση των κατοίκων, διότι αναγκάζονται να κάνουν όλο τον γύρο του νησιού για να επικοινωνήσουν, αλλά και για την τουριστική περίοδο που αρχίζει άμεσα, σε δεκαπέντε ημέρες.

Επίσης, η Σκόπελος –το γνωρίζετε και αυτό- είναι κατά 80% πευκόφυτη. Τώρα αρχίζει η αντιπυρική προστασία. Ο μη γένοιτο, λοιπόν, σε μία πυρκαγιά θα είναι αδύνατη η πρόσβαση σε πυροσβεστικά οχήματα για την κατάσβεσή της.

Για το έργο, λοιπόν, της αποκατάστασης του επαρχιακού δικτύου, έγινε μελέτη από την Περιφέρεια Θεσσαλίας, η οποία κατατέθηκε στο Υπουργείο σας από τον Οκτώβριο του 2015, προϋπολογισμού 1.750.000 ευρώ. Για όλα αυτά, κυρία Υπουργέ, είχαμε καταθέσει ερώτηση στα Υπουργεία σας τον Σεπτέμβριο του 2015, την οποία θα καταθέσουμε στα Πρακτικά.

Ερωτάσθε, κυρία Υπουργέ: Ποια άμεσα μέτρα πρόκειται να πάρει η Κυβέρνηση για τη χρηματοδότηση αποκατάστασης του οδικού δικτύου, ούτως ώστε να επανέλθει η κανονικότητα στην οδική κυκλοφορία του νησιού;

Ευχαριστώ, κύριε Πρόεδρε για την ανοχή σας.

(Στο σημείο αυτό ο Βουλευτής κ. Κωνσταντίνος Στεργίου καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε.

Κυρία Χρυσοβελώνη, έχετε τον λόγο.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Κύριε Βουλευτά, θέλω κατ’ αρχάς να σας πω ότι χαίρομαι ειλικρινά που με αυτήν την ερώτηση, την οποία απευθύνετε στο Υπουργείο μας, μου δίνεται η ευκαιρία να αναδείξω και να αποδείξω τα αντανακλαστικά της Κυβέρνησης και κατ’ επέκταση του δικού μας Υπουργείου σε θέματα φυσικών καταστροφών και αποκατάστασης ζημιών, την αμεσότητα των οποίων φαίνεται ότι κάποιοι –θα μου επιτρέψετε να πω και εσείς- έχουν λησμονήσει προφανώς.

Ομολογουμένως, οι πλημμύρες στις 22 και 23 Σεπτεμβρίου 2015 στο νησί της Σκοπέλου άφησαν πίσω τους πολύ μεγάλες καταστροφές και πληγές. Συμφωνώ με την περιγραφή την οποία κάνατε πριν από λίγο. Άμεση, λοιπόν, αντίδραση από την πλευρά της συγκυβέρνησης ήταν κατ’ αρχάς η αποστολή της Μικτής Ομάδας Μηχανημάτων Ανασυγκρότησης του Στρατού, της λεγόμενης «ΜΟΜΑ», η οποία μετέβη στο νησί της Σκοπέλου κατόπιν άμεσης εντολής του Υπουργού Εθνικής Άμυνας κ. Καμμένου, προκειμένου να αναλάβει ενεργό ρόλο και δράση, σύμφωνα άλλωστε και με τον σκοπό τον οποίο έχει.

Λίγες ημέρες αργότερα, τη Σκόπελο επισκέφθηκαν ο ίδιος ο Πρωθυπουργός κ. Τσίπρας μαζί με τον Υπουργό Εθνικής Άμυνας και Πρόεδρο των Ανεξάρτητων Ελλήνων κ. Καμμένο για επιθεώρηση, αμέσως μετά το πέρας διεξαγωγής άσκησης ΠΑΡΜΕΝΙΩΝ στην περιοχή της Αλεξανδρούπολης. Άμεση, ασφαλώς, ήταν και η αντίδραση του Υπουργού Υποδομών, Μεταφορών και Δικτύων κ. Σπίρτζη, ο οποίος βρέθηκε στο νησί δύο μέρες μετά τα καταστροφικά γεγονότα, επειδή ακριβώς το Υπουργείο μας και ο ίδιος προσωπικά αναγνωρίσαμε τη σοβαρότητα και την ένταση των προκληθεισών ζημιών.

Η έμφαση που δόθηκε από το Υπουργείο Υποδομών, Μεταφορών και Δικτύων φάνηκε από μια σειρά ενεργειών, οι οποίες έγιναν χωρίς καμμία απολύτως καθυστέρηση, αποδεικνύοντας μ’ αυτόν τον τρόπο ότι το Υπουργείο και η Κυβέρνηση γενικότερα δεν διαχωρίζουν τα δημόσια έργα σύμφωνα με τους επιχειρηματικούς ομίλους που τα προωθούν –όπως εσείς, κύριε Βουλευτά, υπαινίσσεστε στην ερώτησή σας- αλλά προτεραιότητά μας αποτελούν εκείνα τα έργα που είναι αναγκαία για τη βελτίωση και αποκατάσταση των υποδομών του τόπου και των κατοίκων της κάθε περιοχής.

Συγκεκριμένα και τελείως επιγραμματικά, το Υπουργείο μας προέβη στις ακόλουθες ενέργειες: Μετά από αίτημα που υπέβαλε ο Δήμος Σκοπέλου στις 23-11-2015, με το οποίο ζητούσε τη χρηματοδότησή του για την κάλυψη δαπανών για την αποκατάσταση ζημιών από τις συγκεκριμένες πλημμύρες, ο Γενικός Γραμματέας Υποδομών κ. Δέδες έδωσε εντολή στις 8-12-2015 για άμεση διενέργεια αυτοψίας από αρμόδιους υπαλλήλους. Η ανωτέρω αυτοψία διενεργείται στις 11-12-2015 και συντάσσεται σχετική έκθεση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Θα ήθελα λίγο χρόνο ακόμα, κύριε Πρόεδρε, για την πληρότητα της απάντησης.

Κατόπιν, στις 17-12-2015, εγκρίνεται χρηματοδότηση ποσού 500.000 ευρώ στο Δήμο Σκοπέλου με την υπ’ αριθμόν πρωτοκόλλου 5937 απόφαση της Διεύθυνσης Οδικών Υποδομών του Υπουργείου μας, για την κάλυψη δαπανών που αφορούν στην αποκατάσταση ζημιών από τις πλημμύρες στο οδικό δίκτυο του Δήμου Σκοπέλου της Περιφερειακής Ενότητας Βορείων Σποράδων της Περιφέρειας Θεσσαλίας. Με αυτήν την απόφαση, το ως άνω ποσό των 500.000 ευρώ έχει ήδη εκχωρηθεί στο Δήμο Σκοπέλου.

Απ’ όλα τα παραπάνω, λοιπόν, αλλά και απ’ αυτά τα οποία θα προσθέσω στη δευτερολογία μου, για να μην υπερβώ το χρόνο, προκύπτει ξεκάθαρα ότι σε διάστημα μόλις είκοσι ημερών περίπου από την υποβολή του σχετικού αιτήματος από το Δήμο Σκοπέλου, το Υπουργείο Υποδομών, Μεταφορών και Δικτύων ανταποκρίθηκε πλήρως και με απόλυτη επάρκεια.

Γι’ αυτό, κύριε Βουλευτά, θα σας συμβούλευα, όταν αποδίδετε κάποιους υπαινιγμούς σαν κι αυτούς τους οποίους διαλαμβάνετε μέσα στην ερώτησή σας, να είστε πιο προσεκτικοί.

Στη δευτερολογία μου, για να μην υπερβώ τώρα το χρόνο, θα προσθέσω τις υπόλοιπες ενέργειες, οι οποίες αφορούν βεβαίως και τα αντιπλημμυρικά έργα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Στεργίου, ορίστε, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Ευχαριστώ, κύριε Πρόεδρε.

Κυρία Υπουργέ, αναφέρατε επισκέψεις του Πρωθυπουργού, του κ. Καμμένου ως Υπουργού Εθνικής Άμυνας, της ΜΟΜΑ, του κ. Σπίρτζη και αυτοψίες που έγιναν και κατέγραψαν τις ζημιές.

Κυρία Υπουργέ, θέλω να σας πω ότι εγώ πήγα πριν από μία εβδομάδα στη Σκόπελο και είδα ότι οι ζημιές παραμένουν «ανοιχτές» κατά 95%, όπως είχαν δημιουργηθεί τον Σεπτέμβριο του 2015.

Επειδή, μάλιστα, κυρία Υπουργέ, πιθανόν να μας βλέπουν και οι κάτοικοι του νησιού από το κανάλι της Βουλής, αλλά και οι φορείς, υποθέτω ότι η απάντησή σας στην πρωτολογία μου όχι μόνο δεν τους ικανοποιεί –ούτε στο ελάχιστο, θα έλεγα- αλλά επιτρέψτε μου να πω, κυρία Υπουργέ, με όλο το σεβασμό που σας έχω, ότι μάλλον τους εξοργίζει.

Κυρία Υπουργέ, οι φορείς και οι κάτοικοι του νησιού έγιναν μάρτυρες πραγματικά των επισκέψεων που αναφέρατε, και του κυρίου Πρωθυπουργού και του Υπουργού Εθνικής Άμυνας, αλλά και των άλλων κυβερνητικών στελεχών που πήγαν μετά τις πλημμύρες στο νησί.

Όμως, κυρία Υπουργέ, οι βαρύγδουπες δηλώσεις οι οποίες έγιναν μετά την επίσκεψή τους στο νησί για άμεση αποκατάσταση των καταστροφών και για αποζημιώσεις στους κατοίκους και τους επιχειρηματίες, έρχονται –επιτρέψτε μου να πω- να επαληθεύσουν πραγματικά το λαϊκό τραγούδι, το οποίο λέει: «τα ψεύτικα τα λόγια, τα μεγάλα».

Δεν ξέρω, αλλά εσείς πού είδατε ότι έχουν αποκατασταθεί οι ζημιές και οι πληγές του νησιού; Γιατί, όπως ανέφερα στην πρωτολογία μου και όπως διαπίστωσα πριν μία εβδομάδα που πήγα στο νησί και όπως καταγγέλθηκε από όλους τους φορείς και τους κατοίκους του νησιού, δεν έχετε κάνει σχεδόν τίποτα, για να μην το απολυτοποιήσουμε.

Το ποσό των 500.000 ευρώ που αναφέρατε στην πρωτολογία σας δεν ξέρω εάν σημαίνει κάτι.

Έρχεστε λοιπόν σήμερα εδώ να κάνετε το κρέας ψάρι και επαναλαμβάνετε τις ίδιες ψεύτικες υποσχέσεις, τις οποίες είχατε δώσει και προηγουμένως στους κατοίκους του νησιού.

Κυρία Υπουργέ, είστε Κυβέρνηση και έχετε την ευθύνη για την αποκατάσταση των ζημιών. Θέλουμε να μας πείτε συγκεκριμένα, γιατί δεν μας είπατε: Ο επαρχιακός δρόμος που συνδέει τη Χώρα της Σκοπέλου με τη Γλώσσα και το Κλήμα, ο οποίος το ξέρετε πάρα πολύ καλά ότι έχει κοπεί και δεν γίνεται πλέον συγκοινωνία από εκεί και σε είκοσι ημέρες ξεκινάει η τουριστική περίοδος, θα είναι έτοιμος; Θα χρηματοδοτηθεί σύμφωνα με τη μελέτη της περιφέρειας για τη νέα τουριστική σεζόν; Θα αποζημιωθούν οι πληγέντες κάτοικοι και επιχειρηματίες του νησιού από τις ζημιές τις οποίες υπέστησαν, καθώς και όλες οι υποδομές του νησιού, αθλητικές και άλλες;

Κυρία Υπουργέ, εμείς μιλάμε πολιτικά και λέμε ξεκάθαρα ότι η πολιτική που εφαρμόζετε υπηρετεί και χρηματοδοτεί αφειδώς το μεγάλο κεφάλαιο και δεν ικανοποιεί ούτε κατ’ ελάχιστον τις λαϊκές ανάγκες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Γι’ αυτό, λοιπόν, από τη μεριά μας, επειδή πάλι από εδώ θα μας πείτε ότι κάνετε πράγματα και θάματα, καλούμε τον σκοπελίτικο λαό να απαιτήσει αγωνιστικά, μέσα από τους συλλογικούς του φορείς και σε συντονισμό με το λαϊκό κίνημα την επίλυση των οξυμένων προβλημάτων που αντιμετωπίζουν στο νησί.

Παράλληλα, τον καλούμε να καταδικάσει την πολιτική σας, η οποία του δημιουργεί αυτά τα τεράστια προβλήματα σήμερα στη Σκόπελο αλλά και σε όλη τη χώρα και να συμπορευτεί με την πολιτική του ΚΚΕ, για να δει πραγματικά μία άσπρη μέρα.

Περιμένω, κυρία Υπουργέ, να μας πείτε συγκεκριμένα τι θα κάνετε για την αποκατάσταση του επαρχιακού οδικού δικτύου στο τμήμα Σκόπελος-Κλήμα-Γλώσσα.

Ευχαριστώ και πάλι για την ανοχή σας.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Χρυσοβελώνη, έχετε τον λόγο.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Κύριε Βουλευτά, δεν με ακούσατε.

Σας είπα ότι το συγκεκριμένο ποσό εκχωρήθηκε από την πλευρά του Υπουργείου μας. Από εκεί και πέρα, δεν είναι στην αρμοδιότητα του Υπουργείου το να εκτελέσει τα συγκεκριμένα έργα. Από εκεί και πέρα αρμόδιος είναι ο δήμος και ξέρετε ποια είναι η διαδικασία.

Βεβαίως, το Υπουργείο δεν περιορίστηκε όπως εσείς αναφέρατε σε επισκέψεις, αλλά σε πάρα πολύ συγκεκριμένες πράξεις. Πρέπει να σας πω ότι το Υπουργείο είναι σε απόλυτη συνεργασία και με τον δήμο και με την Περιφέρεια Θεσσαλίας.

Συνεχίζω, λοιπόν, λέγοντας ότι το έργο μας ως Υπουργείο δεν ολοκληρώθηκε μόνο με την εκχώρηση του συγκεκριμένου ποσού αλλά το Υπουργείο μας και συγκεκριμένα η Διεύθυνση Αντιπλημμυρικών Εγγειοβελτιωτικών Έργων της Γενικής Γραμματείας Υποδομών διέθεσε στις 18-12-2015 πίστωση ενός εκατομμυρίου ευρώ, συμπεριλαμβανομένης της δαπάνης του ΦΠΑ, με την υπ’ αριθμόν πρωτοκόλλου 1487 απόφασή της σε βάρος του προϋπολογισμού του ενάριθμου έργου, με στοιχεία 2014ΣΕ57200002ΙΣΤ ειδική διάταξη της ΣΑΕΠ 572 του ΠΔΕ με τίτλο «Έργα αντιπλημμυρικής προστασίας αρμοδιότητος ΥΠΟΜΕΔΙ» για την κατασκευή του έργου - Μελέτες και έργα για την αντιπλημμυρική προστασία του Δήμου Σκοπέλου».

Με την ως άνω απόφαση το ποσό του ενός εκατομμυρίου έχει εκχωρηθεί ήδη στον Δήμο Σκοπέλου για τον σκοπό τον οποίο ανέφερα στην αρχή της τοποθέτησής μου.

Επιπλέον, μετά από εισήγηση της Διεύθυνσης Αποκατάστασης Επιπτώσεων Φυσικών Καταστροφών, δηλαδή της ΔΑΕΦΚ, του Υπουργείου Υποδομών, Μεταφορών και Δικτύων, εκδόθηκε η με αριθμό 4356 ΚΥΑ των Υπουργών Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Οικονομικών, Υποδομών Μεταφορών και Δικτύων, με την οποία αφ’ ενός οριοθετούνται οι πληγείσες περιοχές της Σκοπέλου, αφ’ ετέρου καθορίζεται η χορήγηση στεγαστικής συνδρομής για την αποκατάσταση των ζημιών των κτηρίων από τις προαναφερθείσες πλημμύρες.

Τέλος, θέλω να θέσω υπ’ όψιν σας ότι κατατέθηκε στις 18-2-2016 από την Περιφέρεια Θεσσαλίας τεχνικό δελτίο έργου που αφορά στην αποκατάσταση ζημιών από θεομηνία στην παραλιακή και στην επαρχιακή οδό Σκοπέλου, προτεινόμενου προϋπολογισμού 1.790.000 ευρώ, το οποίο και θα περιληφθεί στο Πρόγραμμα Δημοσίων Επενδύσεων έτους 2016, δηλαδή τον Μάιο του 2016 θα συμβεί αυτό. Είναι ένα ποσόν το οποίο, όπως πολύ καλά καταλαβαίνετε, δεν είναι καθόλου ευκαταφρόνητο, αν λάβει κανείς υπ’ όψιν τους πόρους του Υπουργείου και τα αιτήματα άλλων φορέων για ένταξη στο ΠΔΕ.

Βεβαίως, θέλω να σας πω, κύριε Βουλευτά, ότι για όλα αυτά στα οποία αναφέρθηκα προηγουμένως υπάρχουν σχετικά έγγραφα -υπάρχει σχετική αλληλογραφία του Υπουργείου με τον Δήμο Σκοπέλου- τα οποία ασφαλώς, όποτε εσείς θέλετε, είναι στη διάθεσή σας και μπορεί το Υπουργείο να σας τα εγχειρίσει.

Ευχαριστώ.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Πότε θα γίνει ο δρόμος, κυρία Υπουργέ; Αυτό απαντήστε μας.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ.

Έχω την τιμή να ανακοινώσω στο Σώμα ότι οι Υπουργοί Υποδομών, Μεταφορών και Δικτύων, Οικονομίας, Ανάπτυξης και Τουρισμού, Εξωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, Περιβάλλοντος και Ενέργειας και Δικαιοσύνης, Διαφάνειας και Ανθρωπίνων Δικαιωμάτων κατέθεσαν σήμερα, 4-4-2016, σχέδια νόμων:

1. «Κύρωση της Ευρωμεσογειακής Συμφωνίας Αεροπορικών Μεταφορών μεταξύ της Ευρωπαϊκής Ένωσης και των κρατών-μελών της, αφενός, και της Κυβέρνησης του Κράτους του Ισραήλ, αφετέρου».

2. «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών-μελών της, αφενός, και της Γεωργίας, αφετέρου».

3. «Κύρωση της Ευρωμεσογειακής Αεροπορικής Συμφωνίας μεταξύ της Ευρωπαϊκής Ένωσης και των κρατών-μελών της, αφενός, και του Χασεμιτικού Βασιλείου Ιορδανίας, αφετέρου».

4. «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών-μελών της και της Δημοκρατίας της Μολδαβίας».

Παραπέμπονται στην αρμόδια Διαρκή Επιτροπή.

Επίσης, η Βουλευτής κ. Χαρά Κεφαλίδου ζητεί άδεια ολιγοήμερης απουσίας στο εξωτερικό από 7-4-2016 μέχρι 11-4-2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Η Βουλή ενέκρινε τη ζητηθείσα άδεια.

Συνεχίζουμε με την πρώτη με αριθμό 706/28-3-2016 επίκαιρη ερώτηση πρώτου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Πολιτισμού και Αθλητισμού, σχετικά με το ζήτημα της ανταποδοτικότητας των πόρων που εισπράττει το Ταμείο Αρχαιολογικών Πόρων και Απαλλοτριώσεων (ΤΑΠΑ) από τη Μεσαιωνική Πόλη της Ρόδου σε σχέση με την υποχρέωση υλοποίησης έργων συντήρησης και ανάδειξης του μνημείου.

Θα απαντήσει ο Υπουργός κ. Μπαλτάς.

Κύριε Κόνσολα, έχετε τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Υποχρεώθηκα την προηγούμενη εβδομάδα, κύριε Πρόεδρε, να καταθέσω σχετική διαμαρτυρία στον Πρόεδρο της Εθνικής Αντιπροσωπείας, σχετικά με την αδυναμία να μπορέσουν οι Βουλευτές του Ελληνικού Κοινοβουλίου να συζητήσουν θέματα επικαιρότητας και σημαντικότητας στην Εθνική Αντιπροσωπεία που αφορούν ερωτήσεις σχετικές με κυβερνητικούς παράγοντες.

Όμως, σήμερα χαίρομαι -και πρέπει να το πω- που ο κ. Μπαλτάς, παρά την πρώτη αναβολή αυτής της ερώτησης, είναι εδώ και επιχαίρω και εγώ μαζί με τον κ. Κεγκέρογλου που είναι εδώ για να απαντήσει ένα πολύ σημαντικό θέμα -επίκαιρο και σημαντικό, κύριε Πρόεδρε- και υπό τη δεύτερη ιδιότητά του ως καθηγητής συνάδελφος στο Πανεπιστήμιο, ιδιαίτερα στο Πολυτεχνείο, θα μπορεί να κατανοήσει καλύτερα από τον καθένα εδώ τα θέματα που αφορούν την ανταποδοτικότητα πόρων στο Ταμείο Αρχαιολογικών Πόρων.

Σε σχέση με τα μνημεία και την ακίνητη περιουσία του ταμείου στη Μεσαιωνική Πόλη της Ρόδου ξέρετε, κύριε Υπουργέ, ότι το μνημείο αυτό είναι πολύ σημαντικό, όχι μόνο για τη Ρόδο και για τη Δωδεκάνησο, αλλά και για την Ελλάδα γενικότερα, αφού είναι ένα μνημείο παγκόσμιας πολιτιστικής κληρονομιάς, όπως και η UNESCO έχει κατατάξει στα σχετικά της μνημεία.

Δυστυχώς, όμως, αυτή η διάσταση δεν είναι κατανοητή πολλές φορές και αυτονόητη από κυβερνητικούς παράγοντες διαχρονικά και δεν είναι δική σας ευθύνη μόνο. Υπάρχουν δεδομένες και καταγεγραμμένες ανάγκες, είτε για δίκτυα υποδομών, είτε για μνημεία, είτε για κτήρια, είτε για τα τείχη τα οποία καταρρέουν, είτε για έργα που δεν γίνονται και όλα αυτά τη στιγμή που υπάρχουν έσοδα, κύριε Υπουργέ.

Να πω χαρακτηριστικά, κύριε Πρόεδρε, ότι πάνω από 1.000.000 ευρώ είναι οι εισπράξεις από το Παλάτι του Μεγάλου Μαγίστρου. Το ξέρετε, κύριε Πρόεδρε, και εσείς πολύ καλά. Τα έσοδα από το μουσείο της Ρόδου είναι 400.000 ευρώ και άνω σε ετήσια βάση. Και ξέρετε, θα μπορούσαν αυτά τα έσοδα να επιστρέψουν στη μεσαιωνική πόλη της Ρόδου με μια μορφή προγραμματικής σύμβασης ανάμεσα στο Υπουργείο μεταξύ Περιφέρειας Νοτίου Αιγαίου και Δήμου Ρόδου -όπως υπήρχε και στο παρελθόν, κύριε Υπουργέ, και το γνωρίζετε πολύ καλά, η Μελίνα Μερκούρη είχε κάνει τεράστιο έργο σε αυτό- και έτσι να μπορέσει ο δήμος σε αυτήν την κακή οικονομική συγκυρία -η Αυτοδιοίκηση περνά διαχρονικά τα χειρότερά της- και έτσι στη φθορά του χρόνου να μην παραδοθούν αυτά τα πολύ σημαντικά κτίσματα του μνημείου, αλλά και έργα, τα οποία κυριολεκτικά καταρρέουν.

Ξέρετε, όπως στη Ρόδο, και στα υπόλοιπα Δωδεκάνησα υπάρχει η αίσθηση ότι η αρχή της ανταποδοτικότητας δεν είναι δεδομένη από το Υπουργείο Πολιτισμού. Επειδή θέλω να είμαι δίκαιος, δεν είναι δική σας ευθύνη μόνο.

Θέλω να πω δύο σημεία: Τονίζω ότι το Ταμείο διαθέτει στη διαχείρισή του διακόσια σαράντα ένα ακίνητα στη μεσαιωνική πόλη και με βάση τα στοιχεία του 2013 εισέπραξε από τη διαχείριση αυτών των ακινήτων πάνω από 360.000 ευρώ, για τα διακόσια σαράντα ένα ακίνητα. Κάτι δεν πάει καλά, κύριε Υπουργέ: Ή δεν υπάρχει σωστή διαχείριση ή υπάρχουν χαριστικά μισθώματα σε κτήρια που έχουν δοθεί σε κάποιους και πρέπει να το μάθουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω λοιπόν να κάνω τις εξής ερωτήσεις: Θεωρείτε ότι τηρείται η αρχή της ανταποδοτικότητας; Μήπως πρέπει να αποφασίσετε τολμηρά πλέον να γίνει μια προγραμματική σύμβαση μεταξύ Δήμου και Περιφέρειας; Πόσες μισθώσεις υπάρχουν από τα διακόσια σαράντα ένα ακίνητα;

Κύριε Πρόεδρε, δεν ξέρουμε στοιχεία του 2014 και του 2015 γι’ αυτά τα ακίνητα, πάντως φαίνεται ότι είναι εξαιρετικά χαμηλή η είσπραξη από αυτά τα ακίνητα, όταν η μεσαιωνική πόλη της Ρόδου χαρακτηρίζεται υψηλή ως προς την επιχειρηματικότητα και την εμπορική αξία. Πού πάνε τα λεφτά αυτά, κύριε Υπουργέ; Νομίζω ότι μπορείτε να μας πείτε με πολύ συνοπτικό τρόπο και την προοπτική τι θα συμβεί.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):**  Και εγώ σας ευχαριστώ.

Ορίστε, κύριε Υπουργέ, έχετε τον λόγο.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Ευχαριστώ, κύριε Κόνσολα, για την επίκαιρη ερώτησή σας, γιατί μας δίνει την ευκαιρία ακριβώς να συζητήσουμε ένα πολύ μεγάλο θέμα που αφορά την πολιτιστική μας κληρονομιά και συνολικά την αξιοποίησή της.

Να πω ότι συμφωνώ απολύτως μαζί σας. Προφανώς, το μεσαιωνικό κάστρο της Ρόδου είναι από τα πάρα πολύ σημαντικά μνημεία της χώρας μας ολόκληρης και προφανώς πρέπει όλοι μας να κάνουμε το καλύτερο δυνατό για να διατηρείται, να καλυτερεύουν οι συνθήκες επισκεψιμότητάς του σε όλα τα επίπεδα, να γίνει ευρύτερα γνωστό, να συρρέουν περισσότεροι επισκέπτες και να έχουμε τα ανάλογα έσοδα.

Να σας πω μόνο ότι η αρχή της ανταποδοτικότητας δεν είναι τόσο απλό ζήτημα, σε σχέση με τέτοιου τύπου μνημεία, διότι η χώρα είναι ενιαία, όπως ξέρετε, η χώρα έχει μια πληθώρα πολιτιστικών θησαυρών. Κατά τη σύντομη θητεία μου στο Υπουργείο Πολιτισμού διαπιστώνω ότι όπου και αν πατήσω υπάρχει ένα σημαντικό μνημείο, είτε αρχαιοελληνικό είτε προϊστορικό είτε κλασικό είτε μεσαιωνικό κ.λπ., και για διάφορους λόγους, που αφορούν τη σύνθετη πορεία –ας πούμε- της χώρας συνολικότερα, δεν έχουν αξιοποιηθεί όλα με τον ίδιο τρόπο.

Εάν κρατούσαμε μια αρχή ανταποδοτικότητας μνημείο το μνημείο, θα κινδυνεύαμε να έχουμε μόνο πόρους χοντρικά εκεί που τα μνημεία είναι ή έτυχε να είναι ή οφείλουν να είναι περισσότερο γνωστά. Παραδείγματος χάριν, εάν κρατούσαμε μια τέτοια αρχή, η Ακρόπολη και όλοι οι γύρω χώροι, οι οποίοι συγκεντρώνουν περίπου το 1/3 των εσόδων του Ταμείου Αρχαιολογικών Πόρων, θα πήγαιναν όλοι στον Δήμο Αθηναίων, ίσως και πολύ λιγότερο σε κάποιους γύρω δήμους, χωρίς να έχουμε τη δυνατότητα σε άλλες περιοχές της χώρας να βοηθήσουμε ανάλογα μνημεία να αναδειχθούν, ώστε και αυτά με τη σειρά τους να αποκτήσουν την επισκεψιμότητα που αναλογεί στη σημασία τους.

Από εκεί και πέρα, προφανώς χρειάζεται μια συνολική –ας το πούμε έτσι- πολιτική για την ανάδειξη των μνημείων και των αρχαιολογικών χώρων, τη συντήρηση και την αξιοποίησή τους. Και αυτό ακριβώς προσπαθεί να κάνει το Ταμείο Αρχαιολογικών Πόρων. Είναι νομικό πρόσωπο δημοσίου δικαίου, ενώ η νέα του διοίκηση προσπαθεί με όλα τα μέσα να βελτιώσει παθογένειες δεκαετιών και εφ’ όλης της ύλης.

Σε άλλη ευκαιρία μιλήσαμε για το ηλεκτρονικό εισιτήριο και για τον έλεγχο των εισιτηρίων, που απορρέει από το ηλεκτρονικό εισιτήριο. Αυτή τη στιγμή, βέβαια, δεν είναι πολύ σαφές για όλα τα έσοδα που έρχονται πού πηγαίνουν ή πόσα πρέπει να είναι και ούτω καθεξής.

Επειδή αναφέρατε και νούμερα και πάντα τα νούμερα βοηθούν, θα ήθελα να σας πω πολύ συγκεκριμένα το εξής: Από τα μνημεία της Ρόδου συνολικά τα δύο τελευταία χρόνια έχουμε ακριβώς το 2014 εισπράξεις 6.859.000 και κάτι ευρώ και το 2015 περίπου το ίδιο, δηλαδή 6.104.600 ευρώ. Αυτό είναι το ένα μεγάλο θέμα, το οποίο θίξατε.

Επίσης, θα ήθελα να σας θυμίσω ότι το Ταμείο Αρχαιολογικών Πόρων και Απαλλοτριώσεων έχει διπλό καθήκον, αν μου επιτρέπεται η έκφραση. Το ένα του καθήκον είναι ακριβώς οι απαλλοτριώσεις, ώστε να μπορούν να αναδεικνύονται μνημεία και να πληρώνονται οι άνθρωποι που έτυχε να έχουν στην ιδιοκτησία τους τέτοιους θησαυρούς.

Από την άλλη μεριά, με μια λογική που αναλογεί, ας το πούμε έτσι, στη συνολική αξία της χώρας σε επίπεδο κληρονομιάς, έχει ως καθήκον να χρηματοδοτεί όσο μπορεί τις εφορείες και τους ανάλογους φορείς του Υπουργείου, ώστε ακριβώς τα έσοδα που έρχονται να είναι ανταποδοτικά για το σύνολο της χώρας. Αν χρειάζονται κάποιοι αλγόριθμοι, μπορούμε να τους δούμε ξανά. Όμως, δεν μπορούμε να υιοθετήσουμε αρχή ανταποδοτικότητας συνολικά γι’ αυτά τα μνημεία.

Στη δευτερολογία μου θα πω ορισμένα πράγματα για τα μισθώματα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κόνσολα, έχετε τον λόγο, για να δευτερολογήσετε.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Ειλικρινά σας ευχαριστώ, κύριε Υπουργέ, γιατί με ευπρέπεια ομολογήσατε ότι δεν υπάρχει η αρχή της ανταποδοτικότητας για τα μνημεία της Ρόδου, της Δωδεκανήσου.

Πάντως, κύριε Υπουργέ, φαντάζομαι ότι και εσείς στο υποσυνείδητό σας κατανοείτε ότι όλη η Ελλάδα είναι μια Ελλάδα με τεράστια πολιτιστική κληρονομιά. Όμως, δεν είναι όλοι οι τόποι το ίδιο. Πρέπει να συνεννοηθούμε, για να το ομολογήσουμε αυτό. Και φαντάζομαι ότι είναι κάτι που κατανοείτε.

Να δεχθώ επίσης ότι ένα μεγάλο μέρος εκ των διακοσίων σαράντα ενός ακινήτων –διακόσια πενήντα ακίνητα περίπου- το διαχειρίζεται το ταμείο στη μεσαιωνική πόλη της Ρόδου. Και είναι πόλη, κύριε Υπουργέ, δεν είναι τείχη. Είπατε προηγουμένως ότι είναι μεσαιωνικό κάστρο. Μα, δεν είναι κάστρο. Είναι η μοναδική μεσαιωνική πόλη στον κόσμο που ζει, δραστηριοποιείται, μεταπράττει και παράγει πλούτο. Άρα, εκτός από αυτά, τα διακόσια σαράντα ένα ακίνητα στη μεσαιωνική πόλη χρήζουν εργασιών συντήρησης, γιατί καταρρέουν.

Μου είπατε προηγουμένως –και σας ευχαριστώ- ότι το 2014 και το 2015 τα έσοδα ανήλθαν στα 6.000.000 και πλέον. Μιλάμε για τεράστιο ποσό, κύριε Πρόεδρε. Από αυτά, κύριε Υπουργέ, πόσα επιστρέφουν στην πόλη; Τι έχει γίνει όλα αυτά τα χρόνια σ’ αυτή την κατεύθυνση; Ποια ποσά έχουν διατεθεί για τα έργα συντήρησης; Σας παρακαλώ να έρθετε στη Ρόδο. Φαντάζομαι ότι σήμερα θα αποδεχθείτε την πρόσκληση. Άλλωστε, σε δημόσια συζήτηση είμαστε.

Και να ξέρετε, όσα κι αν έχετε δώσει –γιατί δεν ξέρω πόσα έχετε δώσει- είναι ελάχιστα γι’ αυτά που αξίζει η Ρόδος, η μεσαιωνική πόλη. Πρέπει, επίσης, να ξεκαθαρίσουμε εδώ αν είναι ικανοποιητικά τα έσοδα από τα διακόσια σαράντα ένα ακίνητα. Δεν είναι, κύριε Υπουργέ! Δεν θα αναζητηθούν ευθύνες από το Υπουργείο για τις συμβάσεις που ενδεχόμενα έχουν υπογραφεί;

Σας καταθέτω στα Πρακτικά, κύριε Πρόεδρε, μέρος μόνο –δεν θα τα καταθέσω όλα, παρ’ όλο που έχω ολόκληρο φάκελο- από την εφημερίδα «Η ΚΑΘΗΜΕΡΙΝΗ» και τις τοπικές εφημερίδες που μιλούν για ενοίκια 15 ευρώ τον μήνα για ακίνητα του ΤΑΠΑ. Αυτό είναι αδιανόητο!

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, κύριε Υπουργέ, ποιοι αποφάσισαν και με ποιους όρους για τις συμβάσεις αυτών των ακινήτων; Δεν υπάρχει ανάγκη άμεσης αναθεώρησης γι’ αυτά τα ακίνητα; Δεν πρέπει να υπάρχει ένα στρατηγικό σχέδιο αξιοποίησης; Πολύ σωστά είπατε -και εγώ χαίρομαι που το είπατε με αφοπλιστική ειλικρίνεια- ότι πρέπει να υπάρχει ένα άλλο πλαίσιο στρατηγικής αξιοποίησης, στο πλαίσιο μιας άλλης πολιτιστικής πολιτικής από το Υπουργείο. Όμως, θα πρέπει να μας πείτε ποια είναι αυτή η πολιτική.

Κύριε Υπουργέ, αυτό το ταμείο δεν μπορεί να λειτουργήσει με όρους παρελθόντος. Διαχειρίζεται τις εισπράξεις από εκατόν ογδόντα αρχαιολογικούς χώρους και δεν μπορεί να είναι ακριβής αυτή η εικόνα γι’ αυτούς τους αρχαιολογικούς χώρους. Αν θεωρήσουμε δεδομένη αυτή την αναφορά σας, θα πρέπει επιτέλους να υπάρχει ισολογισμός.

Κύριε Πρόεδρε, ξέρετε τι συμβαίνει μέχρι τώρα; Υπάρχει ένας απολογισμός που περιέχει στοιχεία κατά προσέγγιση και δεν υπάρχει ισολογισμός στο ταμείο σε ετήσια βάση. Αυτό προϋποθέτει αλλαγή του οργανισμού και της φιλοσοφίας διαχείρισης του Ταμείου Αρχαιολογικών Πόρων.

Μιας και το είπατε –και χαίρομαι γι’ αυτό-, κύριε Υπουργέ, πρέπει να υπάρχει, επίσης, στελέχωση με αναγκαίο προσωπικό, με ειδικότητες που συμβάλλουν στην ανάπτυξη αυτών των εσόδων.

Μιας που είπατε ότι μέρος των εσόδων αυτών ανταποδοτικά πάει στις Εφορείες Αρχαιοτήτων στη Ρόδο, θέλω να ξέρετε ότι οι εφορείες κυριολεκτικά είναι όρθιες χάριν της συνείδησης αυτών των υπαλλήλων, που έχουν για την πόλη τους. Είναι υποστελεχωμένες οι Υπηρεσίες, δεν υπάρχουν αρχαιολόγοι, δεν υπάρχουν άνθρωποι που συμβάλλουν στις ανασκαφές, δεν υπάρχουν για τη συντήρηση.

Σας καλώ, λοιπόν, αφού το αναγνωρίζετε αυτό, να ανακοινώσετε σύντομα και προσλήψεις για τις Εφορείες Αρχαιοτήτων στη Ρόδο.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κύριε Υπουργέ, έχετε τον λόγο.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ευχαριστώ.

Προφανώς αναγνωρίζω τα πάθη και τις δυσκολίες της χώρας. Φαντάζομαι ότι θα αναγνωρίζετε κι εσείς ότι δεν είναι δική μας διαχρονική ευθύνη τα πάθη και οι ταλαιπωρίες της χώρας. Προσπαθούμε να κάνουμε ό,τι μπορούμε. Μέχρι τώρα σε επίπεδο προσλήψεων τα πράγματα είναι δύσκολα.

Ειδικότερα για το ΤΑΠΑ, η κατάσταση που παραλάβαμε ήταν τέτοια, ώστε να μην υπάρχει η δυνατότητα κανονικού ισολογισμού και απολογισμού, να είναι υποχρεωμένο να απευθύνεται σε εξωτερικά λογιστικά γραφεία, για να μπορέσει να κάνει τη δουλειά του. Τώρα έχουμε καινούργιο οργανισμό. Μέσω του καινούργιου οργανισμού, μπορούν να προκηρυχθούν θέσεις, ώστε να πάνε εκεί άνθρωποι με τα κατάλληλα προσόντα, γιατί ούτε τέτοιοι υπάρχουν αυτή τη στιγμή, ώστε το όλο σύστημα ΤΑΠΑ, το οποίο είναι μηχανισμός παραγωγής πλούτου για τη χώρα, λόγω του αρχαιολογικού θησαυρού, να μπορέσει να λειτουργήσει καλύτερα. Η πολιτική μας σε σχέση με το ΤΑΠΑ είναι σύνθετη. Προσπαθεί να λάβει υπ’ όψιν της όλες αυτές τις διαστάσεις που αναφέρατε.

Έρχομαι στο τελευταίο θέμα, γιατί ο χρόνος μου τελειώνει. Έχετε πάρα πολύ δίκιο σχετικά με το ότι η κατάσταση με τις μισθώσεις των ακινήτων είναι περίπου τραγική. Δεν αφορά μόνον τη Ρόδο. Αφορά μια πληθώρα ακινήτων του δημοσίου, που διαχρονικά, από τις προηγούμενες κυβερνήσεις ή με την ανοχή τους -όπως θέλετε πείτε το-, πήγαιναν ένας Θεός ξέρει πού. Άρα τα έσοδα, που θα μπορούσαν να είναι πολύ μεγαλύτερα, από το σύνολο των κτηρίων, των καταστημάτων και των οικιών, που έχουμε στη διάθεσή μας ως περιουσία του ελληνικού δημοσίου, δεν αξιοποιούνται όσο θα έπρεπε.

Ήδη αυτή τη στιγμή στο Υπουργείο γίνεται η προσπάθεια να καταγραφούν συστηματικά τα ακίνητα, να καταγραφούν οι φθορές τους, να συνταχθεί ενδεικτικός προϋπολογισμός για την αποκατάστασή τους και βεβαίως να βρεθούν οι τρόποι που θα αξιοποιηθούν, όχι ενδεχομένως κτήριο το κτήριο, σαν να είμαστε τυχαίοι μεσίτες, αλλά ενδεχομένως με συνέργειες μεταξύ των χρήσεων, ανάλογα με τα κτήρια.

Υπάρχουν πάλι κάποια ενδεικτικά νούμερα. Να σας πω ότι οι εν ενεργεία μισθώσεις ακινήτων στη Ρόδο είναι διακόσιες δεκαεννιά. Είναι εκατόν εξήντα τρεις οικίες και πενήντα καταστήματα με έσοδα. Ήδη εδώ υπάρχει μια σχετικά σημαντική –αν επιτρέπεται ο συνδυασμός των λέξεων «σχετικά» και «σημαντική»- αύξηση. Το 2014 τα έσοδα ήταν 351.000 ευρώ από το σύνολο αυτών των ακινήτων. Το 2015 από τις 351.000 φτάσαμε στις 454.000 και κάτι, που δείχνει ακριβώς κάποια στοιχεία περισσότερου ελέγχου στο τι παραλάβαμε ως μισθώσεις ή χρήσεις και πώς προσπαθούμε να εξορθολογικοποιήσουμε τις μισθώσεις και τις χρήσεις αυτές.

Επαναλαμβάνω ότι το ίδιο πρόβλημα ακριβώς αφορά την Πλάκα και ένα σύνολο πόλεων της χώρας, όπου για λόγους ιστορικούς το Υπουργείο Πολιτισμού έχει στη διάθεσή του τέτοια κτήρια, τα οποία μισθώνει. Προσπαθούμε όσο μπορούμε αυτά συστηματικά να τα καλυτερεύσουμε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Πάντως, κύριε Μπαλτά, μία επίσκεψή σας στη Ρόδο την έχετε υποσχεθεί, για να δείτε ιδίοις όμμασι την κατάρρευση και των κτηρίων, πέρα των μνημείων.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Το ξέρω.

**ΠΡΟΕΔΡΕΥΩΝ (Δημήτριος Κρεμαστινός):** Θυμάστε το Εθνικό Θέατρο. Νομίζω ότι κάτι πρέπει να γίνει.

**ΕΜΜΑΝΟΥΗΛ ΚΟΝΣΟΛΑΣ:** Κύριε Υπουργέ, έχετε αποδεχθεί την πρόσκληση να έρθετε στη Ρόδο και τη δική μου και του Προέδρου.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ.

Συνεχίζουμε με τη δεύτερη με αριθμό 713/29-3-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομικών,σχετικά με τις αλυσιδωτές επιβαρύνσεις στις τιμές αγαθών και υπηρεσιών από τη σχεδιαζόμενη αύξηση του ειδικού φόρου κατανάλωσης και ιδιαίτερα του ειδικού φόρου πετρελαίου.

Στην ερώτηση θα απαντήσει ο Αναπληρωτής Υπουργός κ. Αλεξιάδης.

Παρακαλώ, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, η Κυβέρνηση για τους δικούς της λόγους επέλεξε τα νέα ελλείμματα που δημιουργήθηκαν μετά το 2015 στη χώρα να τα καλύψει μέσω υπερφορολόγησης, αύξησης φόρων, εισφορών, νέους φόρους και βέβαια με μειώσεις –απ’ ό,τι διαβάζουμε- σε συντάξεις και σε άλλες αποδοχές εργαζομένων.

Αυτό το οποίο δεν βλέπουμε να συζητείται είναι η αντιμετώπιση πολλών ακόμα σκοτεινών πλευρών του κράτους που συνεχίζουν να υπάρχουν και αφορούν και μη ολοκλήρωση προσπαθειών που είχαν ξεκινήσει τα προηγούμενα χρόνια αλλά και νέα φαινόμενα, τα οποία δυστυχώς καταγγέλλονται ότι λειτουργούν τούτο το διάστημα.

Και ένα από τα νέα φαινόμενα –για να περάσω στο θέμα μας- είναι αυτό που κατήγγειλε ο επικεφαλής του Ποταμιού και αφορά τον κ. Παρασκευόπουλο. Έχει να κάνει με τη συγκεκριμένη καταγγελία για τον κ. Καμμένο και τη διαχείριση των χρημάτων που αφορούν το προσφυγικό. Δεν είδα μέχρι τώρα από το Υπουργείο ή από το σύστημα δικαιοσύνης καμμία πρωτοβουλία για να ελεγχθεί εάν μια καταγγελία Αρχηγού κόμματος, κοινοβουλευτικού κόμματος, στέκει ή δεν στέκει. Εγώ δεν υιοθετώ τίποτα. Το αναφέρω, όμως, ως γεγονός, όπως επίσης αναφέρω ως γεγονός και την αδράνεια η οποία υπάρχει.

Κύριε Υπουργέ, οι αυξήσεις -εφόσον αληθεύει ότι σχεδιάζετε κάτι τέτοιο- στον ειδικό φόρο κατανάλωσης καυσίμων και ιδιαίτερα στο πετρέλαιο, όπως καταλαβαίνετε, θα έχουν αρνητικές επιπτώσεις συνολικά στην οικονομία. Θα αυξήσουν το κόστος λειτουργίας των επιχειρήσεων, θα αυξήσουν το κόστος παραγωγής προϊόντων, θα αυξήσουν εντέλει το κόστος ζωής στον τόπο μας. Όμως, εκτός αυτού, θα μειώσουν και την ανταγωνιστικότητα της οικονομίας μας, όπως αυτή εκφράζεται μέσα από την ανταγωνιστικότητα των προϊόντων και των υπηρεσιών που παρέχονται από τις ελληνικές επιχειρήσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γι’ αυτό θα έλεγα ότι χρειάζεται να μας ενημερώσετε σήμερα εάν πράγματι υπάρχει σχεδιασμός και συζήτηση στα μέτρα των 5,4 δισεκατομμυρίων να συμπεριληφθούν και αυξήσεις στον ειδικό φόρο κατανάλωσης καυσίμων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Παρακαλώ, κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, κύριε Βουλευτά, συχνά υφιστάμεθα κριτική εμείς οι Υπουργοί ότι δεν ερχόμαστε να απαντήσουμε σε όλες τις ερωτήσεις και ότι είμαστε ασυνεπείς στις υποχρεώσεις μας.

Εγώ ήρθα σήμερα έτοιμος εδώ να απαντήσω στην ερώτησή σας και με έκπληξη την ξαναδιάβασα, την ώρα που μιλούσατε, γιατί βάλατε μέσα κι άλλα ερωτήματα που δεν ήταν στην ερώτηση. Φαντάζομαι αυτό είναι μια συνηθισμένη κοινοβουλευτική τακτική. Στην δευτερολογία σας, παρακαλώ, πείτε μας ποια ολοκλήρωση προσπαθειών στο Υπουργείο Οικονομικών έχει μείνει στη μέση; Γιατί έχουμε έναν κατάλογο που θα χρειαστούν δύο ώρες να σας πούμε τι έχουμε κάνει, για ό,τι άφησαν στη μέση οι προκάτοχοί μας.

Επίσης, αναφερθήκατε στην ερώτησή σας, που είναι προς το Υπουργείο Οικονομικών για το θέμα του ειδικού φόρου στο πετρέλαιο, σε ζητήματα που αφορούν τα φαινόμενα φιλοξενίας των προσφύγων και αφορούν το Υπουργείο Δικαιοσύνης. Έχω λίγο μπερδευτεί. Αν κι είμαι νέος στα κοινοβουλευτικά ήθη, θα τα μάθω κι αυτά σιγά-σιγά.

Σε ό,τι αφορά, όμως, την ουσία και το περιεχόμενο της ερώτησής σας, θα αναφερθώ σε δύο ξεχωριστά πράγματα.

Σε ό,τι αφορά το ζήτημα των διαπραγματεύσεων, όπως ενημέρωσα με απόλυτη ευθύνη και σοβαρότητα την Ολομέλεια στη συζήτηση του τελευταίου νομοσχεδίου που είχαμε, για την οδηγίας, αλλά και την Επιτροπή Οικονομικών Υποθέσεων, δεν θα είναι υπεύθυνο για μια κυβέρνηση -δεν έχει γίνει ποτέ- να έρχεται εδώ και να ενημερώνει βήμα-βήμα τι συζητιέται στις διαπραγματεύσεις. Δεν θα είχαμε διαπραγματεύσεις τότε, θα είχαμε ένα ανοικτό συνέδριο ή μια ολομέλεια ή μια ημερίδα. Θα ήταν κάτι τέτοιο. Δεν έχουμε κάτι τέτοιο. Διεξάγονται πολύ σκληρές διαπραγματεύσεις και καταλαβαίνετε μετά και τις τελευταίες εξελίξεις, τι πιέσεις υφίσταται αυτή η Κυβέρνηση και πώς μπορεί μέσα από αυτές τις πιέσεις να πετυχαίνει τα καλύτερα αποτελέσματα για τη χώρα.

Σε ό,τι αφορά, λοιπόν, το θέμα του ειδικού φόρου και των αυξήσεων, που λέτε στην ερώτησή σας, δεν μπορώ να πω τίποτα είτε για αυτό είτε για οποιοδήποτε άλλο μέτρο, διότι για αυτά που συζητιούνται στις διαπραγματεύσεις δεν είναι δυνατόν να έρθουμε εδώ και να αρχίσουμε τις διαρροές ή τα σχόλια. Δεν μπορούμε ούτε να επιβεβαιώσουμε ούτε να διαψεύσουμε τίποτα.

Υπ’ αυτήν την έννοια, μην βιαστείτε να υιοθετήσετε τα όσα συνήθως αναπαράγουν ή αναπαράγετε εσείς από συγκεκριμένα μέσα μαζικής ενημέρωσης, διότι συνήθως δεν επιβεβαιώνονται. Και έχουμε πάρα πολλές περιπτώσεις εξαγγελιών στα φορολογικά από διάφορα δελτία των 20.00΄ που δεν επιβεβαιώθηκαν.

Σε ό,τι αφορά το άλλο σημείο της ερώτησης για τα τέλη κυκλοφορίας, το έχω ξαναπεί, αλλά επιμένετε. Θα το ξεκαθαρίσω ξανά και ευχαριστώ που μου δίνετε τη δυνατότητα. Για το 2016 τα τέλη κυκλοφορίας εισπράχθηκαν. Τελείωσε αυτή η ιστορία. Όλη εκείνη η «φιλολογία» που υπήρχε και έλεγε ότι θα αυξήσουμε τα τέλη κυκλοφορίας ή ότι θα βάλουμε χαράτσια, δεν επιβεβαιώθηκε. Η πραγματικότητα έδειξε ότι με μια μικρή στοχευμένη ενέργεια –γιατί δεν είχαμε χρονικά και πολιτικά τη δυνατότητα για κάτι μεγαλύτερο- κατορθώσαμε να κάνουμε πιο δίκαια και αναλογικά τα τέλη κυκλοφορίας για το 2016, δηλαδή να εισπράξουμε περισσότερα τέλη κυκλοφορίας από αυτά που ήταν στον προϋπολογισμό και περισσότερα αυτοκίνητα να πάρουν πινακίδες από αυτά που πήραν την προηγούμενη χρονιά.

Σε ό,τι αφορά το 2017, πολύ έγκαιρα, από τον Μάρτιο του 2016, έχουμε συστήσει μια διϋπουργική επιτροπή από όλα τα συναρμόδια Υπουργεία, η οποία εξετάζει όλο το πλέγμα της φορολογίας του αυτοκινήτου, είτε αφορά τα τέλη κυκλοφορίας είτε αφορά τα ανασφάλιστα αυτοκίνητα, τα ΚΤΕΟ, τα τεκμήρια που έχουν σχέση με τα αυτοκίνητα, τον φόρο πολυτελείας, τη φορολογία των αυτοκινήτων. Όλα αυτά θα επανεξεταστούν έγκαιρα, μελετημένα, σε συνεργασία με τους φορείς της αγοράς και τους κοινωνικούς φορείς.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κεγκέρογλου, έχετε και πάλι τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Δεν θα κάνω κριτική στο περιεχόμενο των λόγων σας. Θα επανέλθω, όμως, στα ερωτήματα. Το ερώτημα είναι σαφές, γραπτό: Προτίθεστε πράγματι να αυξήσετε τον ειδικό φόρο των καυσίμων και ιδιαίτερα του πετρελαίου κίνησης, για τους λόγους που θα καταλήξετε να το κάνετε; Και το δεύτερο ερώτημα, το οποίο έχει άμεση σχέση με το πρώτο: Έχετε μετρήσει τις αλυσιδωτές επιπτώσεις και αυξήσεις στις τιμές αγαθών και υπηρεσιών, που θα έχει αυτή η απόφαση;

Υποθέτω, κύριε Υπουργέ, επειδή δεν μας είπατε σήμερα ότι αυτό αποτελεί κόκκινη γραμμή για εσάς, το συζητάτε. Συζητάτε, δηλαδή, τις αυξήσεις ειδικών φόρων. Αλλιώς, αν ήταν άλλο θέμα θα μου λέγατε «μα τι είναι αυτά που λέτε»; Αν σας ρώταγα, δηλαδή, «Σκέφτεστε να αυξήσετε τα τέλη γάμου;». Θα μου λέγατε «τι είναι αυτά που λέτε; Πού το βρήκατε;». Εδώ ήλθατε, όμως, να πείτε για τον ειδικό φόρο καυσίμων ότι είναι μέσα στη διαπραγμάτευση. Πολύ καλά. Αφού είναι μέσα στη διαπραγμάτευση, έχετε μετρήσει το κόστος που θα έχει στην οικονομία, τη νέα ύφεση που θα δημιουργήσει, τις επιπτώσεις στο οικογενειακό εισόδημα και αν αυτό το μέτρημα και η τεκμηρίωση σάς βοηθούν στο να πείτε «Όχι κύριοι δεν θα κάνουμε ειδική αύξηση στον ειδικό φόρο κατανάλωσης καυσίμων και ιδιαίτερα δεν θα κάνουμε στο πετρέλαιο. Αν θα πρέπει να κάνουμε κάτι, θα είναι να μειώσουμε και της βενζίνης».

Για ποιον λόγο; Διότι, κύριε Υπουργέ, βλέπω από έναν πίνακα τον οποίο έχει δημοσιεύσει η εφημερίδα «ΚΑΘΗΜΕΡΙΝΗ» -νομίζω ότι είναι διεθνώς γνωστά αυτά, δεν είναι κάποιο προνόμιο κρυφής πληροφόρησης ή υποκλοπών- ότι για παράδειγμα στην Ισπανία η αμόλυβδη είναι στο 0,46 και στο 0,36 περίπου το πετρέλαιο, όσο κι εμείς. Στην Ελλάδα η αμόλυβδη είναι στο 0,367 και το πετρέλαιο στο 0,33, στο Λουξεμβούργο η αμόλυβδη είναι στο 0,46 και το πετρέλαιο στο 0,33.

Όταν λέτε, λοιπόν, περί εξισώσεως σε ορισμένες συζητήσεις -κι εμείς ρωτάμε αν αληθεύουν- αυτή θα έπρεπε να είναι προς τα κάτω, κύριε Υπουργέ, για να ενισχυθεί η ανταγωνιστικότητα της οικονομίας μας. Σε καμμία περίπτωση το πετρέλαιο μην το βάλετε στη συζήτηση να αυξηθεί προς τα πάνω. Δεν αφορά μόνο τους ανθρώπους που πήραν πετρελαιοκίνητα αυτοκίνητα ΙΧ το τελευταίο διάστημα. Αυτοί είναι μια κατηγορία. Η μεγάλη αρνητική επίπτωση, η οποία θα υπάρχει στην οικονομία θα είναι στις μεταφορές, στην παραγωγή προϊόντων, συνολικά στην οικονομία. Αυτό θα μετακυλιστεί, όπως είπαμε, στις αυξήσεις τιμών, στο κόστος ζωής των ανθρώπων και στη μείωση της ανταγωνιστικότητας, που είναι ένα ζητούμενο για να μπορέσουμε να φέρουμε εισόδημα έξω από τη χώρα με την αύξηση των εξαγωγών. Αυτή είναι η συζήτηση. Τώρα τα υπόλοιπα, τα συνδικαλιστικά, θα σας παρακαλέσω να τα αφήσουμε για μια άλλη συζήτηση, που δεν θα είναι τόσο κρίσιμη για την οικονομία και για τον κάθε πολίτη.

Τι εννοώ με την ολοκλήρωση; Ότι είχε ξεκινήσει με το ν. 4093 μια προσπάθεια.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Τελειώνω με αυτό, κύριε Πρόεδρε.

Δυστυχώς φαίνεται ότι έχει μείνει μέχρι τα πρατήρια με το σύστημα εισροών-εκροών. Μέχρι εκεί έχει μείνει. Δεν ξέρω αν έχει ολοκληρωθεί σε όλα τα στάδια διακίνησης. Ειλικρινά, δεν το γνωρίζω. Νομίζω ότι αυτό είναι το ζητούμενο προκειμένου να πιάσουμε ένα ποσό που είναι από τη λαθρεμπορία. Εσείς το είχατε υπολογίσει. Όχι εσείς προσωπικά. Αν θυμάμαι καλά τον κ. Λαφαζάνη εδώ, στη Βουλή, μας έλεγε ότι είναι περίπου 4 δισεκατομμύρια ετησίως η απώλεια από τη λαθρεμπορία καυσίμων.

Πραγματικά, ευελπιστούμε να ολοκληρωθεί αυτό το σύστημα ή όποιο άλλο σύστημα επιλέξει η Κυβέρνηση, αλλά να το επιλέξει, να το προχωρήσει, να το ολοκληρώσει, για να έχουμε αυτό το κέρδος. Εγώ δεν πιστεύω ότι είναι αυτά τα ποσά, αλλά εν πάση περιπτώσει σας αναφέρω με βάση ποια ποσά υπήρχε εικόνα ότι υπήρχαν το προηγούμενο διάστημα και έπρεπε να τα πατάξουμε.

Πρέπει να ολοκληρωθεί όλο αυτό το σύστημα και να πιάσουμε από εκεί, όπως λέγαμε παλιότερα, τα απαιτούμενα έσοδα, από τη λαθρεμπορία καπνού και όλα τα υπόλοιπα. Είναι θέματα ανοικτά. Αυτά εννοούσα όταν είπα «τι εννοείτε ότι έχει μείνει στη μέση». Έχει μείνει μόνο για τους πρατηριούχους, τη λιανική, το σύστημα εισροών-εκροών, λες και αυτοί κάνουν τη λαθρεμπορία ή, αν θέλετε, ότι μόνος του ένας πρατηριούχος μπορεί να την κάνει. Δεν μπορεί μόνος του, ακόμα και αν υποθέσουμε ότι είναι.

Άρα ενημερώστε μας για τα ερωτήματα και, αν θέλετε, και γι’ αυτό το σύστημα της πάταξης της λαθρεμπορίας, σε ποιο στάδιο βρίσκεται η ολοκλήρωσή του. Βέβαια, νομίζω ότι σ’ αυτό εμπλέκεται και το Υπουργείο Οικονομίας, αλλά συναρμόδιο Υπουργείο είστε κι εσείς.

Ευχαριστώ, κύριε Πρόεδρε, και για την ανοχή.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Βουλευτά, στα λογικά άλματα που κάνατε στην ομιλία σας δεν μπορώ να σας ακολουθήσω, δηλαδή στο επιχείρημά σας ότι δεν είναι λογικό και σοβαρό ένας Υπουργός να έρχεται εδώ και να λέει ότι στη διαπραγμάτευση ζητάμε το α΄, β΄, γ΄, δ΄, έχουμε συμφωνήσει στο ε΄ και είναι σε εκκρεμότητα το η΄. Ποιος υπεύθυνος Υπουργός Οικονομικών θα ερχόταν να κάνει κάτι τέτοιο εδώ;

Το πλαίσιο της διαπραγμάτευσης είναι σαφές. Είναι οι νόμοι που ψηφίσατε κι εσείς, ο ν.4334 και ο ν.4336, οι οποίοι –να σας θυμίσω- προβλέπουν αυξήσεις φορολογικών επιβαρύνσεων. Αυτά ψηφίσατε.

Εν πάση περιπτώσει, καταλαβαίνω τη διαφοροποίηση, αλλά επειδή από σοβαρότητα ο Υπουργός δεν μπορεί να απαντήσει για το περιεχόμενο της διαπραγμάτευσης, άρα επιβεβαιώνει έμμεσα ότι συμπεριλαμβάνεται η α΄, β΄, γ΄ φορολογία, αυτά είναι λογικά άλματα, στα οποία εγώ δεν μπορώ να σας ακολουθήσω.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θες ψυχίατρο!

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ να μη γράφονται οι διακοπές στα Πρακτικά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σε ό,τι αφορά, λοιπόν, το θέμα της φορολογίας, μη βιάζεστε. Η διαπραγμάτευση προχωράει δύσκολα για μας, αλλά δεν θα επιβεβαιωθούν όλα αυτά τα τερατολογικά που ακούσαμε και που συνήθως λέτε. Δεν μπορούμε να μπούμε στη λογική ότι επειδή δεν αναφερόμαστε στον τάδε φόρο, άρα θα προκύψει ο άλλος φόρος, μια λογική που δεν έχει καμμία σχέση με την πραγματικότητα.

Θα σας θυμίσω τα όσα λέγατε κι εσείς για τα ανείσπρακτα ενοίκια και όσα έγιναν τελικά. Δεν επιβεβαιωθήκατε.

Μου κάνει εντύπωση η επιμονή σας ότι δεν ολοκληρώνουμε τις προσπάθειες που ξεκίνησαν τα προηγούμενα χρόνια. Επιτέλους, σ’ αυτή την Αίθουσα πρέπει κάποια στιγμή να υπάρχει μια απάντηση για τα προηγούμενα χρόνια.

Τι έγινε από το 2010 η λίστα Λαγκάρντ; Θα απαντήσετε ποτέ γι’ αυτό το ζήτημα; Φαντάζομαι ότι δεν θέλετε να απαντήσετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** …

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Τι θα απαντήσετε για το θέμα…

**ΒΑΣΙΛΕΙΟΣ ΚΕΓΚΕΡΟΓΛΟΥ:** …

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ηρεμήστε, ηρεμήστε. Δεν χρειάζεται να αγχώνεστε. Κύριε Βουλευτά, σας παρακαλώ πολύ…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ. Κύριε Υπουργέ, μην κάνετε ερωτήσεις, διότι δημιουργούνται θέματα προς απάντηση.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Καλά, θα μπορέσει να απαντήσει μετά ο κύριος Βουλευτής. Δεν θα υποβάλω άλλη ερώτηση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** …

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Το πολιτικό ζήτημα, λοιπόν, σε σχέση με την ολοκλήρωση των προσπαθειών…

**ΒΑΣΙΛΕΙΟΣ ΚΕΓΚΕΡΟΓΛΟΥ:** …

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Για το αν θέλω ψυχίατρο ή όχι, ευχαριστώ πολύ, κύριε Βουλευτά. Λυπάμαι για το κοινοβουλευτικό σας ήθος, αν χρησιμοποιείτε τέτοιες φράσεις, αλλά καταλαβαίνω γιατί το κάνετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** …

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ πολύ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σε ό,τι αφορά την ολοκλήρωση των προσπαθειών μας για το θέμα των καυσίμων, συγκεκριμένα πράγματα. Ψηφίσατε νόμους τα προηγούμενα χρόνια και περιέργως τους αφήσατε στη μέση και ήμασταν εμείς που βγάλαμε τις αποφάσεις για την πλήρη πρόσβαση των ελεγκτών στους τραπεζικούς λογαριασμούς. Ψηφίστηκε ο νόμος και παρέμεινε περιέργως σε εκκρεμότητα.

Ήμασταν εμείς που βγάλαμε τις υπουργικές αποφάσεις για το GPS στη μεταφορά των καυσίμων, για τα συστήματα εισροών-εκροών σ’ όλη τη διακίνηση. Τελείωσε η ομάδα εργασίας για τους μοριακούς ιχνηθέτες στα καύσιμα και προχωρούμε.

Πρέπει να δοθεί η πολιτική απάντηση σ’ αυτή την Αίθουσα: Γιατί όλα αυτά είχαν ψηφιστεί όλα τα προηγούμενα χρόνια και δεν έβγαιναν οι υπουργικές αποφάσεις για την υλοποίηση;

Αυτά και ευχαριστώ για τις ιατρικές συμβουλές σας!

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ.

Προχωρούμε στην τρίτη με αριθμό 657/15-3-2016 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλο προς τον Υπουργό Υγείας, σχετικά με το σχέδιο αντιμετώπισης των υγειονομικών αναγκών των προσφύγων στην Ειδομένη.

Θα απαντήσει ο Υπουργός κ. Ξανθός.

Παρακαλώ, κυρία Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, είναι γνωστό σε όλους πλέον ότι η κατάσταση είναι δραματική, όχι μόνο στους καταυλισμούς αλλά και στις γύρω-γύρω κοινωνίες που υπάρχουν από την Ειδομένη μέχρι τον Πειραιά και τα νησιά, σε όλη την Ελλάδα.

Και οι κίνδυνοι είναι πολλαπλοί. Οι υγειονομικοί κίνδυνοι –τους γνωρίζετε καλύτερα από εμένα- είναι σοβαροί. Αφορούν πρώτα από όλα τον πληθυσμό των ιδίων των προσφύγων και των μεταναστών, τις άθλιες υγειονομικές συνθήκες, στις οποίες διαβιούν και τα ακραία περιστατικά, δηλαδή να έχουμε γέννες μέσα στις λάσπες και να έχουμε δυστυχώς και κάποια κρούσματα λοιμωδών νοσημάτων.

Από τη μια μεριά, κύριε Υπουργέ, υπάρχει όντως ένα περίσσευμα ανθρωπιάς και αλληλεγγύης, το οποίο επιδεικνύει ο ελληνικός λαός με κάθε τρόπο. Επιδεικνύεται από το προσωπικό του ΕΣΥ πρώτα και κύρια, το οποίο καταβάλλει ηρωικές προσπάθειες, επιδεικνύεται από τους ανθρώπους που στην πράξη δρουν μέσα στους καταυλισμούς, διαφόρων φορέων και μη κυβερνητικών οργανώσεων και επιδεικνύεται, νομίζω, από το σύνολο του ελληνικού λαού.

Ωστόσο γνωρίζετε πάρα πολύ καλά -και είχαμε και πρόσφατα πολλά και συγκρουσιακά φαινόμενα- ότι υπάρχει και κομμάτι του πληθυσμού το οποίο, ακριβώς επειδή υπάρχει και κίνδυνος υγειονομικός και κίνδυνος ασφάλειας, δράττεται από αυτό και οξύνει τις καταστάσεις, με αποτέλεσμα να κινδυνεύουμε εκεί που υπάρχει αλληλεγγύη, εκεί να γεννηθεί το μίσος, ο ρατσισμός, η ξενοφοβία και να υπάρξει πολλαπλός κίνδυνος.

Η αρχική μου ερώτηση, κύριε Πρόεδρε, ήταν πριν τρεις εβδομάδες. Το θέμα παραμένει επίκαιρο. Αφορά από τη μία τον καταυλισμό της Ειδομένης. Είδα την απάντηση που δώσατε στον Βουλευτή Κιλκίς. Σας ρωτώ συγκεκριμένα: Τι έχει γίνει για το Γενικό Νοσοκομείο Κιλκίς, που είναι το πλησιέστερο της Ειδομένης;

Η δεύτερη ερώτηση που σας απευθύνω, κύριε Υπουργέ, είναι: ποιο είναι το σχέδιο; Γιατί γνωρίζατε, κύριε Υπουργέ, το γνώριζε η Κυβέρνηση, ότι θα αυξηθούν οι ροές. Μάλιστα η ίδια η Κυβέρνηση, δυστυχώς, ήδη από τις αρχές του 2015 που ανέλαβε, άνοιξε την πόρτα και εν μέρει το προκάλεσε. Γιατί φταίει και η Ευρώπη, αλλά δεν είναι της ώρας και δεν ρωτώ γι’ αυτό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δεδομένου, όμως, ότι γνωρίζατε για τις ροές, ποιο είναι το σχέδιό σας της υγειονομικής αντιμετώπισης του προβλήματος, επιδημιολογικά, συντονιστικά, με τους δήμους, με τις περιφέρειες;

Κύριε Πρόεδρε, ευχαριστώ για την ανοχή σας σε αυτή την πρωτομιλία.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Προτού απαντήσετε, κύριε Υπουργέ, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και δύο εκπαιδευτικοί συνοδοί τους από το 3ο Γυμνάσιο Ιεράπετρας Λασιθίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Ξανθέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Κυρία συνάδελφε, έχουμε κάνει αρκετές φορές αυτή τη συζήτηση. Έχουμε απαντήσει σε άλλες δύο επίκαιρες ερωτήσεις ακριβώς με αυτό το αντικείμενο.

Το προσφυγικό-μεταναστευτικό ζήτημα είναι μια τεράστια πρόκληση και για τη χώρα μας και για όλη την Ευρώπη. Έχει αλλάξει φάση το προσφυγικό ζήτημα. Πέρσι η χώρα μας ήταν μια χώρα διέλευσης. Πέρασαν οκτακόσιες πενήντα χιλιάδες άνθρωποι χωρίς να υπάρξουν ιδιαίτερα προβλήματα στο υγειονομικό κομμάτι. Φέτος έχουμε μια νέα εξέλιξη. Διαμορφώνεται ένα περιβάλλον, που ένας σημαντικά μεγάλος αριθμός προσφύγων θα παραμείνει για μεγάλο διάστημα στη χώρα.

Άρα οφείλουμε να οργανώσουμε σε πιο συστηματική βάση την υγειονομική τους φροντίδα. Μέχρι την προηγούμενη περίοδο αυτό που γινόταν ήταν ένας αδρός υγειονομικός έλεγχος στα hot spots -στα σημεία της πρώτης υποδοχής. Υπήρχε ο διαχωρισμός των περιστατικών που χρειάζονταν, είτε επείγουσα είτε πιο ειδική φροντίδα, όπως για παράδειγμα οι έγκυες γυναίκες. Το πρόβλημα ήταν και παραμένει αυτή την περίοδο στους χώρους που δεν είναι οργανωμένοι καταυλισμοί, που δεν υπάρχει καλά διαμορφωμένο τοπίο που αφορά στη στέγη, τη διαμονή, τις συνθήκες της ατομικής υγιεινής των ανθρώπων που διαμένουν εκεί. Και αυτό αφορά κυρίως την Ειδομένη και τα λιμάνια, κυρίως τον Πειραιά.

Έχουμε πει πολλές φορές ότι η υγειονομική διάσταση του προσφυγικού προβλήματος μάλλον σ’ αυτή τη φάση είναι η λιγότερο σημαντική, με την έννοια ότι σ’ αυτό που πρέπει να δοθεί έμφαση είναι να βελτιωθούν οι συνθήκες διαβίωσης και ατομικής υγιεινής των ανθρώπων. Αυτή είναι και η καλύτερη πρόληψη, το καλύτερο μέτρο αποτροπής των κινδύνων που υπάρχουν. Είναι υπαρκτοί οι κίνδυνοι, όταν διαβιούν χιλιάδες άνθρωποι μαζί και μάλιστα κάτω από πολύ άσχημες συνθήκες, να υπάρξει ευνοϊκό έδαφος για λοιμώξεις, επιδημίες κ.λπ.. Νομίζω, λοιπόν, ότι πρέπει να δώσουμε έμφαση σ’ αυτό το πεδίο στο επόμενο διάστημα.

Το Υπουργείο από την αρχή έχει κάνει, νομίζω, έναν αρκετά σοβαρό συντονισμό. Έχει αναθέσει την επιχειρησιακή ευθύνη και τον κεντρικό συντονισμό στο Εθνικό Κέντρο Επιχειρήσεων Υγείας. Υπό την ομπρέλα του ΕΚΕΠΥ συντονίζονται το ΕΚΑΒ, που είναι η υπηρεσία η οποία έχει επιβαρυνθεί για τις διακομιδές των μεταναστών και των προσφύγων στις δημόσιες δομές υγείας. Έχουμε μπλέξει την ΑΕΜΥ που είναι μια ανώνυμη εταιρεία του δημοσίου που έχει υγειονομικό προσωπικό και επιχειρεί κυρίως στο λιμάνι του Πειραιά. Υπάρχουν γιατροί πρωτοβάθμιας φροντίδας, που με ευθύνη των υγειονομικών περιφερειών συνδράμουν στις προσπάθειες στη Μακεδονία, στην ευρύτερη περιοχή της Ειδομένης, στους γύρω καταυλισμούς αλλά και στον Πειραιά και στο Ελληνικό. Φυσικά υπάρχει και όλο το φάσμα των μη κυβερνητικών οργανώσεων, των πιστοποιημένων ανθρωπιστικών οργανώσεων που έχουν μεγάλη εξειδίκευση και εμπειρία σ’ αυτό το πεδίο, των αλληλέγγυων πολιτών, των κοινωνικών ιατρείων, των ιατρικών συλλόγων. Σε όλο αυτό το φάσμα των ανθρώπων υπάρχει αυτή τη στιγμή κεντρικός συντονισμός από το Υπουργείο.

Εμείς δεν θεωρούμε ότι ισχύει η άποψη ότι το κράτος είναι απόν. Αυτό που μπορώ να πω και νομίζω ότι σ’ αυτό θα συμφωνήσουμε, είναι ότι όταν ένα κράτος, ακόμα και το πιο οργανωμένο, έχει να διαχειριστεί μια τόσο μεγάλη ανθρωπιστική κρίση, πάντα θα εμφανίζει ανεπάρκειες και αδυναμίες.

Η νέα αυτή φάση στην οποία βρέθηκε το προσφυγικό ζήτημα, νομίζω, επέβαλε και οδήγησε σε μια επιτάχυνση των διαδικασιών καλύτερης οργάνωσης συντονισμού. Έπαιξε πολύ κρίσιμο ρόλο ο Στρατός στην οργάνωση των καταυλισμών, στην καλή τους λειτουργία, στον καλό τους εφοδιασμό με τροφή, στην οργάνωση της υγειονομικής φροντίδας. Πάντα χρειάζεται η συνδρομή πολλών, για να πετύχουμε το καλύτερο δυνατό αποτέλεσμα.

Αυτό το οποίο έχουμε οργανώσει επίσης, είναι ένας συστηματικός επιδημιολογικός έλεγχος. Την επιδημιολογική επιτήρηση την έχει το ΚΕΕΛΠΝΟ. Υπάρχει δελτίο, το οποίο στο αμέσως επόμενο διάστημα θα εφαρμοστεί καθολικά σε όλους τους καταυλισμούς που έχουν υγειονομικό χώρο, όπου θα υπάρχει καταγραφή όλων των περιστατικών που αφορούν λοιμώξεις. Σε καθημερινή βάση θα υπάρχει αυτό το report.

Θα υπάρχει ένας μηχανισμός alert, σε περίπτωση που εντοπιστούν κρούσματα επιδημικά λοιμώξεων που θέλουν άμεση αντιμετώπιση. Όποτε υπήρξαν στο παρελθόν, γιατί υπήρξαν σποραδικά κρούσματα και ηπατίτιδας Α και ανεμοβλογιάς, υπήρξε έγκαιρη παρέμβαση, έγινε επιδημιολογικός έλεγχος, απομονώθηκαν τα κρούσματα, έγιναν οι ενδεδειγμένοι εμβολιασμοί, νοσηλεύτηκαν όσοι χρειαζόταν να νοσηλευτούν και γενικώς καταφέραμε να μην υπάρξει διασπορά στον πληθυσμό, ο οποίος διαβιούσε στην περιοχή.

Νομίζω, λοιπόν, ότι σε γενικές γραμμές είναι διαχειρίσιμη σε αυτή τη φάση η υγειονομική διάσταση του προβλήματος αλλά στο βαθμό που δεν εκκενώνονται οι χώροι αυτοί, κυρίως η Ειδομένη, στο βαθμό που δεν αποσυμφορείται ο Πειραιάς, που προφανώς δεν είναι βιώσιμοι ως χώροι διαμονής τόσων χιλιάδων ανθρώπων, πάντα θα υπάρχει κίνδυνος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Εμείς αναπτύσσουμε, λοιπόν, σε καλύτερο επίπεδο την επιτήρηση και τον συντονισμό. Έχουμε εισηγήσεις από την Εθνική Επιτροπή Εμβολιασμών για τα εμβόλια που πρέπει να γίνουν καθολικά στον παιδικό πληθυσμό. Συνεννοούμαστε με τους πιο ειδικούς και τους πιο έμπειρους στη χώρα. Έχουμε ανοίξει δίαυλο επικοινωνίας με το Ευρωπαϊκό Κέντρο Ελέγχου των Λοιμώξεων, το ECDC, θα έρθουν και εμπειρογνώμονες την επόμενη εβδομάδα. Υπάρχει πρόνοια για να στελεχωθούν οι δημόσιες δομές. Έχουμε διορίσει εκατό σαράντα έναν γιατρούς, νοσηλευτές, διασώστες στα νησιά του Αιγαίου μέσα από ένα ειδικό πρόγραμμα της Ευρωπαϊκής Ένωσης. Επίσης, υπάρχει ένα αντίστοιχο πρόγραμμα, που έχουμε αιτηθεί τώρα να χρηματοδοτηθεί, που αφορά την υγειονομική κάλυψη των καταυλισμών που είναι στην ηπειρωτική χώρα μέσω πάλι ενός ειδικού ευρωπαϊκού ταμείου.

Ενισχύουμε τις δημόσιες δομές με εργαστηριακό εξοπλισμό γρήγορης διάγνωσης, rapid test, ταχείας διάγνωσης ορισμένων λοιμωδών νοσημάτων που ενδέχεται να εμφανιστούν. Επίσης ενισχύουμε τα εργαστήρια δημόσιας υγείας. Βάζουμε ελεγκτικούς μηχανισμούς με τους επόπτες δημόσιας υγείας και του Υπουργείου αλλά και των περιφερειών να παρακολουθούν, εάν τηρούνται οι όροι υγιεινής στους καταυλισμούς σε σχέση με το πόσιμο νερό, σε σχέση με τις τουαλέτες, σε σχέση με τη διανομή του φαγητού και τη συντήρησή του κ.λπ..

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Υπουργέ, έχετε και τη δευτερολογία σας.

**ΑΝΔΡΕΑΣ ΞΑΝΘΟΣ (Υπουργός Υγείας):** Τελειώνω, κύριε Πρόεδρε.

Προσπαθούμε, επίσης, να εκπαιδεύσουμε τους διαμεσολαβητές υγείας, οι οποίοι είναι απαραίτητοι σ’ αυτή τη φάση για να διευκολύνουν την προσέγγιση του προσφυγικού, μεταναστευτικού πληθυσμού με τους ανθρώπους του κράτους, με τους ανθρώπους των μη κυβερνητικών οργανώσεων και να διευκολύνουν την εξυπηρέτησή τους από τις δημόσιες δομές.

Νομίζω, λοιπόν, ότι έχει γίνει αρκετά σημαντική προσπάθεια. Προφανώς, χρειάζεται μονίμως εγρήγορση. Φυσικά η λύση είναι να σταματήσει να γίνεται η διαμονή ιδιαίτερα στις περιοχές που δεν υπάρχουν οργανωμένοι καταυλισμοί και να πειστούν να μεταφερθούν σε πιο οργανωμένες περιοχές και χώρους.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, προφανώς η διάσταση της δημόσιας υγείας και οι συνθήκες διαβίωσης των ανθρώπων αυτών έχουν πολύ μεγάλη σημασία όση και η ιατροφαρμακευτική περίθαλψη που πρέπει να γίνει και οι προληπτικές εξετάσεις. Ωστόσο θα σας ζητήσω -σας άκουσα προσεκτικά- να γίνετε λίγο πιο συγκεκριμένος στη δευτερολογία σας.

Κύριε Υπουργέ, είχατε αναφέρει εδώ στη Βουλή ότι αρχικά θα στέλνατε πέντε γιατρούς στο Νοσοκομείο Κιλκίς, για να συνδράμουν εκεί την ομάδα που βοηθάει την Ειδομένη και κάποια στιγμή πρέπει και ο τοπικός πληθυσμός, οι Έλληνες συμπολίτες μας και αυτοί να έχουν υπηρεσίες υγείας.

Θα ήθελα να σας ρωτήσω αν έγινε αυτό και αν προτίθεστε να αυξήσετε έτι περαιτέρω, με τα προγράμματα που μου αναφέρατε και σε ποιον βαθμό, το δυναμικό της νοσοκομειακής μονάδας στο Κιλκίς;

Επειδή εσείς είπατε ότι συζητάτε με την 4η ΥΠΕ για την καλύτερη κατανομή των κονδυλίων ανάμεσα στα νοσοκομεία της υγειονομικής περιφέρειας, εγώ θέλω να σας ρωτήσω αν έχει γίνει αυτό, αν έχει αυξηθεί ο προϋπολογισμός του Γενικού Νοσοκομείου Κιλκίς και πόσο.

Έρχομαι τώρα στα γενικότερα. Κύριε Υπουργέ, έχω εδώ δύο αποφάσεις. Μπορώ να τις καταθέσω και στα Πρακτικά, κύριε Πρόεδρε. Η μία είναι δική σας, κύριε Ξανθέ, στις 16/3 και η άλλη του κ. Πολάκη στις 23/3. Η μία αφορά τη συγκρότηση συντονιστικού κέντρου του Υπουργείου Υγείας και την ανάθεση, όπως μου είπατε, στο ΕΚΕΠΥ του συντονισμού και όλων των φορέων που δρουν υγειονομικά στο προσφυγικό. Η άλλη είναι η αντίστοιχη απόφαση του Αναπληρωτή Υπουργού για το συντονιστικό.

Πρώτη παρατήρηση. Είναι δυνατόν να γνωρίζουμε εδώ και πάρα πολλούς μήνες και να βιώνουμε εδώ και αρκετούς μήνες τη δραματική αύξηση των ροών και στις 16 Μαρτίου να υπάρχει μία υπουργική απόφαση, γενικόλογη δε, η πρώτη υπουργική απόφαση η οποία αναθέτει απλά και μόνο τον συντονισμό στο ΕΚΕΠΥ;

Σας ρωτώ συγκεκριμένα, λοιπόν, με βάση τη δική σας απόφαση, κύριε Υπουργέ, και παρακαλώ θερμά μία συγκεκριμένη απάντηση: Λέτε μέσα εκεί ότι αποφασίζετε, το ΕΚΕΠΥ να ορίσει συντονιστές στους χώρους που έχουν αναφορά και συνεργάζονται με τους εμπλεκόμενους φορείς που κι εσείς αναφέρατε –το ΕΚΑΒ, το ΚΕΕΛΠΝΟ, την ΑΕΜΥ κ.λπ., να μη μακρηγορώ. Έχουν οριστεί αυτοί οι συντονιστές;

Δεύτερον, αναφέρετε ότι θα οργανώσετε ενιαίο σύστημα επιδημιολογικής επιτήρησης και ελέγχου. Λέτε «θα» στις 16 Μαρτίου. Αυτό το ενιαίο σύστημα έχει οργανωθεί; Υπάρχει σήμερα; Μακάρι να μου πείτε ότι υπάρχει. Εκείνο που ξέρω, είναι ότι ο κ. Πολάκης έχει ορίσει τους ΥΠΕάρχες, τα αρμόδια στελέχη του Υπουργείου Υγείας και Πρόεδρο τον κ. Παπαευσταθίου ως Διοικητή του ΕΚΕΠΥ και υπάρχει αυτό το συντονιστικό κέντρο. Δεν υπάρχει τίποτα άλλο αυτή τη στιγμή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, λίγο την ανοχή σας παρακαλώ.

Κύριε Υπουργέ, θέλω να μου πείτε επίσης, αν το ΚΕΕΛΠΝΟ κάνει στατιστικούς ελέγχους. Δεν θέλω να αναφερθώ σε ιδιαίτερα νοσήματα. Κατανοούμε όλοι τον λόγο κι ούτε από εσάς περιμένω κάτι τέτοιο. Θα ήθελα, όμως, αν έχετε να μου δώσετε στατιστικά στοιχεία των ελέγχων του ΚΕΕΛΠΝΟ των τελευταίων μηνών στους χώρους που είναι είτε άτυποι καταυλισμοί είτε οργανωμένοι καταυλισμοί.

Επίσης θέλω να σας ρωτήσω, επειδή αναφερθήκατε κι εσείς ότι η τοπική αυτοδιοίκηση έχει αναλάβει πρωτοβουλία, ποιος θα συντονίσει, πέρα από τους φορείς του Υπουργείου Υγείας. Διότι λέμε ότι είναι απόν το κράτος. Όμως πολλές αρμοδιότητες -για παράδειγμα αυτές που αφορούν την πρόληψη- ανήκουν στην περιφερειακή και τοπική αυτοδιοίκηση.

Πρόσφατα είχαμε ένα κρούσμα. Είδε το φως της δημοσιότητας το κρούσμα με τη μούχλα στο φαγητό στην Ειδομένη. Είναι θέμα προφανώς -αυτό που αναφέρατε το σημαντικότερο- οι συνθήκες διαβίωσης.

Κι εγώ ερωτώ. Γίνονται έλεγχοι στις ΜΚΟ; Από ποιον, πόσοι και πότε; Αυτό πρέπει να είστε σε θέση να το συγκροτήσετε, να το συντονίσετε μαζί ως κράτος. Όταν λέμε απουσία κράτους, να είμαστε συγκεκριμένοι.

Περιμένω, λοιπόν, κύριε Υπουργέ, συγκεκριμένες απαντήσεις.

(Στο σημείο αυτό η Βουλευτής κ. Παρασκευή Χριστοφιλοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Υπουργός Υγείας κ. Ανδρέας Ξανθός.

**ΑΝΔΡΕΑΣ ΞΑΝΘΟΣ (Υπουργός Υγείας):** Πρώτον, επιδημιολογική επιτήρηση γίνεται συστηματικά από το ΚΕΕΛΠΝΟ. Από εδώ και πέρα θα έχουμε σε καθημερινή βάση αναφορά με βάση ένα ειδικό δελτίο, το οποίο θα συμπληρώνεται από τους υγειονομικούς συντονιστές που θα υπάρχουν σε κάθε καταυλισμό.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Από πότε;

**ΑΝΔΡΕΑΣ ΞΑΝΘΟΣ (Υπουργός Υγείας):** Εφαρμόζεται, είναι έτοιμο. Θα το καταθέσω στα Πρακτικά. Το έχουμε το δελτίο έτοιμο, επεξεργασμένο.

Είχαμε προχθές συνάντηση στο Υπουργείο με ανθρώπους και της Εθνικής Σχολής Δημόσιας Υγείας και του ειδικού μεταπτυχιακού τμήματος του Πανεπιστημίου Αθηνών, που αφορά τη διαχείριση υγειονομικών κρίσεων και λοιμωξιολόγους επιδημιολόγους, που τους έχουμε αναθέσει την ευθύνη να υπάρχει συστηματική επιδημιολογική επιτήρηση. Θα πάρουμε τεχνογνωσία και από το αντίστοιχο ευρωπαϊκό κέντρο μέσα στις επόμενες ημέρες. Θα έρθει και το CDC της Αμερικής επίσης, για να έχει μία εικόνα και μία διάθεση συνεργασίας με τις αρχές της χώρας μας.

Υπάρχει σύστημα alert, συναγερμού σε περίπτωση που εντοπιστούν κρούσματα. Ενημερώνεται κατευθείαν το ΕΚΕΠΥ και φυσικά το Υπουργείο και γίνεται η ενδεδειγμένη παρέμβαση. Όποτε υπήρξε πρόβλημα στο παρελθόν, η παρέμβαση έγινε και δεν πήρε διαστάσεις το πρόβλημα. Φανταστείτε ότι αυτήν τη στιγμή έχουμε πάνω από πενήντα χιλιάδες ανθρώπους, ένα μέρος των οποίων -πάνω από δεκαπέντε με είκοσι χιλιάδες- ζουν σε μη οργανωμένους χώρους στον Πειραιά και στην Ειδομένη.

Τώρα για το Νοσοκομείο του Κιλκίς, το οποίο είχα την ευκαιρία να επισκεφθώ και προσωπικά. Πήγα στην Ειδομένη, πήγα στο νοσοκομείο, το Κέντρο Υγείας Πολυκάστρου, σε όλους τους καταυλισμούς της περιοχής, μιλήσαμε με το ανθρώπινο δυναμικό.

Οι εργαζόμενοι στο σύστημα υγείας, πραγματικά, προσφέρουν εξαιρετικές υπηρεσίες αυτήν την περίοδο. Έχουν πιεστεί, υπάρχει κόπωση, υπάρχει επιβάρυνση αλλά η διάθεση προσφοράς και αλληλεγγύης είναι πάρα πολύ σημαντική και φυσικά, όπως πολύ σωστά εντοπίσατε, αυτό το κλίμα υπάρχει συνολικά στην κοινωνία.

Βεβαίως, πρέπει να δημιουργήσουμε την αίσθηση ασφάλειας και στους εργαζόμενους στο σύστημα υγείας αλλά κυρίως στις τοπικές κοινωνίες, έτσι ώστε αυτή η προίκα ανθρωπιάς και αλληλεγγύης που υπάρχει στη χώρα μας αυτήν την περίοδο να μην μεταστραφεί και να μην υπάρξει ευνοϊκό έδαφος για ξενοφοβική και ρατσιστική υστερία.

Θεωρώ, λοιπόν, ότι με τις παρεμβάσεις που γίνονται, υπάρχει συντονισμός. Κατ’ αρχάς, αυτήν τη στιγμή υπάρχουν συντονιστές από το ΕΚΕΠΥ στους τρεις μεγάλους χώρους, στον Πειραιά, στο Ελληνικό και έχουμε ορίσει και το γραφείο του ΕΚΕΠΥ στη βόρεια Ελλάδα, το οποίο έχει δύο άτομα, μη φανταστείτε ότι είναι κανένα πολυμελές γραφείο.

Η γιατρός, λοιπόν, που είναι στέλεχος εκεί του ΕΚΕΠΥ έχει την ευθύνη του υγειονομικού συντονισμού όλης της κεντρικής Μακεδονίας. Σχεδόν σε καθημερινή βάση είναι στην Ειδομένη. Υπάρχει διάθεση συνεργασίας με τις μη κυβερνητικές οργανώσεις. Οι περισσότερες από αυτές έχουν δεχθεί και να συμπληρώνουν τα επιδημιολογικά δελτία και να ενημερώνουν όταν εντοπίζουν οι ίδιες, με τους ανθρώπους τους, προβλήματα και κρούσματα. Υπάρχει διάθεση, λοιπόν, καλής συνεργασίας.

Η φαρμακευτική επάρκεια νομίζω ότι είναι πολύ καλή. Δεν μας λείπουν τα φάρμακα σε αυτήν τη φάση. Αυτό το οποίο λείπει είναι μια οργανωμένη μονάδα υγειονομικής φροντίδας σε κάθε καταυλισμό, που να καλύπτει σε εικοσιτετράωρη βάση. Εδώ, στον Πειραιά και στο Ελληνικό, έχει επιτευχθεί αυτό με τη συνδρομή πολλών παραγόντων και εμπλεκομένων φορέων. Υπάρχει αναλυτικό πρόγραμμα, σε καθημερινή βάση, που λέει ποιες οργανώσεις αναλαμβάνουν να καλύπτουν ποιες βάρδιες, το οποίο το επιτηρεί και το συντονίζει το ΕΚΕΠΥ. Και φυσικά, το ΕΚΑΒ είναι διαθέσιμο, όταν υπάρχουν προβλήματα.

Αυτήν την περίοδο, ακριβώς επειδή είμαστε σε άλλη φάση, όπως είπαμε και πριν, ο κόσμος δεν έχει συνειδητοποιήσει τα νέα δεδομένα, παράγεται ένταση στους καταυλισμούς, υπάρχουν επεισόδια και αυτό δημιουργεί επιπλέον επιβαρύνσεις και ανάγκες και υγειονομικού χαρακτήρα.

Όσον αφορά συγκεκριμένα το Νοσοκομείο Κιλκίς, το είπα κι εκεί όταν συναντηθήκαμε, κατ’ αρχάς έχει αυξηθεί κατά 400.000 ευρώ άμεσα από τον συνολικό προϋπολογισμό της ΥΠΕ. Δεν έχουμε πρόβλημα χαμηλού προϋπολογισμού, γενικά, αυτήν την περίοδο στα νοσοκομεία. Είμαστε στις αρχές του χρόνου και έχει δοθεί η εντολή από το Υπουργείο να εκτελεστεί στο 100% ο προϋπολογισμός. Για την κάλυψη και της 3ης και της 4ης ΥΠΕ έχουμε αυξημένες κατανομές. Είναι 17,82% παραπάνω ο προϋπολογισμός στην 3η ΥΠΕ και 22,59% στην 4η ΥΠΕ.

Το πρόβλημα του ανθρώπινου δυναμικού είναι το μεγάλο ζήτημα. Εκεί, λοιπόν, το Υπουργείο σε αυτήν τη φάση κάνει μια διαχείριση εκ των ενόντων. Με απόφαση του διοικητή της 4ης ΥΠΕ μετακινήθηκαν έξι παιδίατροι από τη Θεσσαλονίκη και την ευρύτερη περιοχή, οι οποίοι εφημερεύουν και συνδράμουν τη μοναδική παιδίατρο που είχε μείνει στο Νοσοκομείο Κιλκίς. Άρα, η κάλυψη παιδιατρικής φροντίδας είναι επαρκέστατη, διότι σήμερα υπάρχει μία υπερπλήρωση των κλινών. Με δεκαοκτώ διαθέσιμες κλίνες, συνήθως νοσηλεύονται πάνω από τριάντα παιδιά.

Όπως έγινε για τα νησιά με την προκήρυξη που σας είπα, μέσω ΚΕΕΛΠΝΟ, αυτές τις μέρες επιλέχθησαν και θα τοποθετηθούν άμεσα εννιά γιατροί και δώδεκα νοσηλευτές, πάλι μέσω ΚΕΕΛΠΝΟ, οι οποίοι θα διατεθούν για την κάλυψη, κυρίως, αυτών των μεγάλων χώρων φιλοξενίας που είναι η Ειδομένη και ο Πειραιάς.

Επίσης, αυτό που έχουμε κάνει στις προκηρύξεις της επόμενης περιόδου, είτε για μόνιμο είτε για επικουρικό προσωπικό, είναι ότι έχουμε δώσει μια ιδιαίτερη έμφαση στο Νοσοκομείο Κιλκίς.

Αναφέρθηκα και στο νοσοκομείο στα συγκεκριμένα στοιχεία. Είναι οκτώ άτομα λοιπό επικουρικό προσωπικό. Βγήκε η προκήρυξη πριν από λίγες μέρες. Στην επόμενη δέσμη των δύο χιλιάδων τετρακοσίων σαράντα θέσεων σε όλη την Ελλάδα έχουμε τέσσερις γιατρούς και πέντε λοιπό προσωπικό. Και επίσης έχουμε προγραμματίσει την πρόσληψη οχτώ επικουρικών γιατρών. Οι δύο έχουν ήδη προσληφθεί. Συνολικά είναι είκοσι πέντε θέσεις για το νοσοκομείο αυτό. Νομίζω ότι είναι μια επαρκής σε αυτή τη φάση ενίσχυση με ανθρώπινο δυναμικό.

Βεβαίως, εάν υπάρξουν ανάγκες από την παρατεινόμενη παραμονή ανθρώπων στην ευρύτερη περιοχή, μπορούμε να ξαναδούμε συνολικά τον σχεδιασμό. Δυστυχώς το Υπουργείο δεν διαθέτει κάποια δεξαμενή ανθρώπινου δυναμικού, την οποία να τη διαθέσει ανά πάσα στιγμή. Κάνουμε μια διαχείριση εκ των ενόντων μέσα από το ανθρώπινο δυναμικό του συστήματος υγείας είτε της πρωτοβάθμιας είτε της νοσοκομειακής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε, κύριε Υπουργέ.

**ΑΝΔΡΕΑΣ ΞΑΝΘΟΣ (Υπουργός Υγείας):** Τελειώνω, κύριε Πρόεδρε.

Και νομίζω ότι με αυτόν τον τρόπο έχουμε διασφαλίσει μέχρι τώρα ότι το προσφυγικό δεν έχει γίνει πρόβλημα δημόσιας υγείας. Και να είστε σίγουροι ότι δεν θα επιτρέψουμε να γίνει, ακριβώς επειδή πιστεύουμε ότι πρέπει να δώσουμε μια εικόνα και στο εσωτερικό της χώρας μας αλλά και στην Ευρώπη ότι μπορούμε εμείς, μια χώρα σε δημοσιονομική επιτήρηση, πτωχευμένη, με πολλαπλά προβλήματα, να διαχειριστούμε με ευαισθησία, με ανθρωπιά, με αξιοπρέπεια και με όρους δημόσιας υγείας αυτό το τεράστιο πρόβλημα.

(Στο σημείο αυτό ο Υπουργός Υγείας κ. Ανδρέας Ξανθός καταθέτει για τα Πρακτικά το προαναφερθέν δελτίο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρίες και κύριοι συνάδελφοι γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα εννέα μαθήτριες και μαθητές και τρεις συνοδοί εκπαιδευτικοί από το 3ο Γυμνάσιο, Β’ τμήμα –το Α΄ τμήμα ήταν προηγουμένως- Ιεράπετρας Λασιθίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε στην έκτη με αριθμό 628/7-3-2016 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Παιδείας, Έρευνας και Θρησκευμάτων,σχετικά με την «απαγόρευση της ομιλίας του Μητροπολίτη Λαυρεωτικής και Μεσογαίας κ. Νικολάου στο 15ο Ενιαίο Λύκειο Θεσσαλονίκης».

Στην επίκαιρη ερώτηση θα απαντήσει ο Υπουργός κ. Φίλης.

Τον λόγο έχει ο κ. Βορίδης.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Βλέπω ότι η άθλια αντικοινοβουλευτική πρακτική της Κυβέρνησης συνεχίζεται και επιμόνως ως προς το ζήτημα της απαντήσεως στον κοινοβουλευτικό έλεγχο. Από είκοσι μία ερωτήσεις, σήμερα βλέπω να απαντώνται έξι.

Ο δε παρών κ. Φίλης, ευτυχώς, εδέησε μετά από δεύτερη αναβολή να έρθει να συζητήσουμε τη συγκεκριμένη. Θέλω απλώς να το πω για μια ακόμη φορά. Δεν θα κουραστώ να το λέω. Δεν αποτελεί διακριτική ευχέρεια της Κυβέρνησης η παρουσία στον κοινοβουλευτικό έλεγχο. Δεν είναι «εάν σας αρέσει». Αποτελεί βασικό προνόμιο του Κοινοβουλίου και επομένως οφείλετε να έρχεστε.

Δόξα τω Θεώ δε, το υπουργικό σχήμα είναι υπερπλήρες, που σημαίνει ότι υπάρχουν Υπουργοί, Αναπληρωτές, Υφυπουργοί. Δεν είναι ανάγκη να έρχεται ο ίδιος ο Υπουργός, εάν ο ίδιος έχει πια τέτοιο κώλυμα. Μπορεί να απαντάει κάποιος άλλος από το Υπουργείο. Δεν είναι, όμως, δυνατόν να υφίσταται τέτοια περιφρόνηση το Κοινοβούλιο.

Μου έχει, λοιπόν, προξενήσει –για να έρθω στο θέμα της ερωτήσεως- ιδιαιτέρα εντύπωση η συγκεκριμένη συμπεριφορά σας. Αφορά μία συγκεκριμένη στιγμή και μάλιστα αυτό ήταν κοντά στο χρονικό σημείο της ερωτήσεως. Έχει μια σημασία και το πότε απαντάτε την κάθε ερώτηση. Η συγκεκριμένη ερώτηση έχει κατατεθεί από τις 07-03 και τώρα έχουμε 04-04. Επομένως, απαντάτε ένα μήνα μετά απ’ αυτά τα οποία θέλει να εξελέγξει.

Το μαθητικό συμβούλιο, λοιπόν, του 15ου Ενιαίου Λυκείου Θεσσαλονίκης έχει καλέσει τον Μητροπολίτη Μεσογαίας και Λαυρεωτικής κ. Νικόλαο, να μιλήσει στο πλαίσιο του μαθήματος Θρησκευτικών για θέματα βιοηθικής.

Και το σημαντικό, κύριε Πρόεδρε και κύριε Φίλη, είναι ότι έχει στο ίδιο λύκειο την προηγούμενη χρονιά προηγηθεί ομιλία άλλου διακεκριμένου επιστήμονος, πάλι για τέτοια ζητήματα, όχι βιοηθικής αλλά αστροφυσικής και οντολογίας και μάλιστα από τον κ. Νανόπουλο, ο οποίος ήταν αθεϊστικών απόψεων. Ομίλησε, λοιπόν, ο κ. Νανόπουλος την προηγούμενη χρονιά. Οι μαθητές θέλοντας να ακούσουν και την altera pars, την άλλη πλευρά, θέλουν να ακούσουν και τον Νικόλαο.

Ποιος είναι ο Νικόλαος; Ένας Μητροπολίτης; Όχι. Είναι διδάκτωρ σε ζητήματα βιοηθικής, έχει πτυχίο από τη NASA, έχει σπουδές στην Αστροφυσική, είναι ένας από τους πιο φωτισμένους κληρικούς που έχουμε. Ελπίζω αυτό να μην αμφισβητείται, γιατί σας είδα ότι μορφάσατε ως προς αυτό.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Όχι.

**ΜΑΥΡΟΥΔΗΣ ΒΟΡΙΔΗΣ:** Δεν έχουμε, δηλαδή, τέτοια περίπτωση σε επιστημονικό επίπεδο.

Προσέξτε, τηρείται πλήρως η διαδικασία. Τον ζητάει το μαθητικό συμβούλιο, εγκρίνουν οι καθηγητές σύμβουλοι και της Φυσικής και των Θρησκευτικών, εγκρίνει η διεύθυνση του σχολείου, εγκρίνει η δευτεροβάθμια και, όπως πληροφορούμαι, υπάρχει στις 4/11 και έγγραφο που εγκρίνει και το Υπουργείο Παιδείας. Και εν συνεχεία, ο Διευθυντής του σχολείου δέχεται τηλέφωνο από το Υπουργείο, με το οποίο απαγορεύεται η συγκεκριμένη ομιλία. Και βεβαίως, εκπλήσσονται όλοι, διότι έχει ακολουθηθεί όλη αυτή η διαδικασία, έχει ακολουθηθεί όλο αυτό, έχει υπάρξει θέση του Υπουργείου, και αναρωτιούνται γιατί άραγε να μην μπορεί αυτός ο φωτισμένος κληρικός να απευθυνθεί στους μαθητές, για να μιλήσει για το ζήτημα αυτό. Μου λένε -δεν ξέρω, είναι ελεγκτέο- ότι η απάντηση ήταν από τους διάφορους προφανώς «ερυθροφρουρούς» του Υπουργείου: «Διότι φοράει ράσα».

Εγώ, λοιπόν, ρωτώ: Γιατί συνέβη αυτό και ποια είναι η θέση του Υπουργείου για το ζήτημα;

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κύριε Βορίδη, εν αρχή τα γεγονότα, για να μη δημιουργούνται λανθασμένες εντυπώσεις.

Τον Οκτώβριο του 2015 η αρμόδια Υπηρεσία του Υπουργείου έλαβε έγγραφο της Δευτεροβάθμιας Εκπαίδευσης Ανατολικής Θεσσαλονίκης, που αφορούσε το αίτημα του Γενικού Λυκείου Θεσσαλονίκης να επισκεφθεί και να μιλήσει ο Μητροπολίτης Μεσογαίας και Λαυρεωτικής κ. Χατζηνικολάου Νικόλαος στο σχολείο αυτό στις 21-12-2015, πριν τα Χριστούγεννα.

Στο αίτημα δεν γινόταν καμμιά αναφορά για ένταξη της εν λόγω ομιλίας στο πλαίσιο κάποιου εκ των μαθημάτων του ωρολογίου προγράμματος. Το τονίζω, καμμιά αναφορά ότι είναι μέσα στο μάθημα των Θρησκευτικών. Η άδεια εισόδου χορηγήθηκε εγγράφως στις 4 Νοεμβρίου. Ωστόσο, η εγκεκριμένη ομιλία δεν πραγματοποιήθηκε. Τονίζω ότι δόθηκε άδεια στον κ. Χατζηνικολάου να μιλήσει, διότι δεν υπήρχε καμμία αναφορά ότι θα γινόταν από τον κ. Χατζηνικολάου μάθημα Θρησκευτικών ή Βιοηθικής ή οτιδήποτε άλλο στο σχολείο.

Στη συνέχεια, κατόπιν προφορικής επικοινωνίας, γνωστοποιήθηκε στη Διεύθυνση Δευτεροβάθμιας Εκπαίδευσης από τις αρχές ότι ο ανωτέρω μητροπολίτης επρόκειτο να επισκεφθεί ξανά το 15ο Λύκειο Θεσσαλονίκης στις 25 Φεβρουαρίου, χωρίς να έχει υποβληθεί, εντός εύλογου χρονικού διαστήματος στην αρμόδια υπηρεσία, εκ νέου, αίτημα για χορήγηση άδειας εισόδου για τη συγκεκριμένη ημερομηνία από τη διεύθυνση του σχολείου. Και όπως αντιλήφθηκα μόλις τώρα, υπήρχε αξίωση να ενταχθεί αυτή η ομιλία στο πλαίσιο του μαθήματος.

Σας πληροφορώ ότι το σχολείο, το κοσμικό, δημοκρατικό σχολείο της χώρας, δεν είναι δυνατό να δίδει βήμα μαθήματος, δηλαδή συνδιδασκαλίας, σε οποιονδήποτε τρίτο παράγοντα, ο οποίος δεν είναι εκπαιδευτικός. Προφανώς, μετά την αναβολή, μετά τη ματαίωση της πρώτης εκδηλώσεως -που είχε δοθεί άδεια από το Υπουργείο- αν αυτή ήταν η αξίωση, δηλαδή να γίνει μέσα στο μάθημα των Θρησκευτικών, ορθώς το Υπουργείο δεν έδωσε, παρ’ ότι δεν υπήρξε -επαναλαμβάνω- και αίτημα συγκεκριμένο, όπως προβλέπει ο Κανονισμός, για να υπάρξει άδεια. Το τονίζω αυτό.

Εκδηλώσεις πρέπει να γίνονται στα σχολεία, εκτός διδακτικού χρόνου και με βάση την ευθύνη του συλλόγου των καθηγητών και των υπηρεσιών του Υπουργείου. Καμμία αντίρρηση. Δεν πρόκειται, όμως, να μετατραπούν τα σχολεία, το διδακτικό πρόγραμμα, σε μία αγορά ομιλιών της μίας ή άλλης κατεύθυνσης. Το δημόσιο σχολείο έχει την ευθύνη για το περιεχόμενο των μαθημάτων. Δεν είναι δυνατόν να εκχωρήσει αυτή τη συνταγματικά, την εκ του Συντάγματος απονεμηθείσα ευθύνη, αυτήν την πολιτικά νομιμοποιημένη ευθύνη λειτουργίας του, σε οποιονδήποτε τρίτο εκτός σχολείου.

Αν αρχίσουμε να εκχωρούμε αυτή την ευθύνη, αυτό προϋποθέτει, κατά τη γνώμη μου, πράγματα τα οποία δεν νομίζω ότι και εσείς θα ήταν σίγουρο ότι θα προσυπογράφατε. Τη μία ο κ. Χατζηνικολάου, ο ένας, την άλλη ο κύριος άλλος κ.ο.κ. Δεν εξομοιώνω, αλλά το αξίωμα του καθενός δεν σημαίνει ότι του δίνει τη δυνατότητα να εισέρχεται και να κάνει μάθημα στο σχολείο. Το μάθημα είναι δουλειά του καθηγητή, στο πλαίσιο του προγράμματος του σχολείου.

Η άλλη λειτουργία μετατρέπει το σχολείο σε μία αγορά, η οποία δίνει τη δυνατότητα να λέει ο καθένας ό,τι θέλει -σεβαστά αυτά που θέλει- και ταυτοχρόνως να πουλάει κιόλας κάποια πράγματα. Δεν αναφέρομαι στο συγκεκριμένο θέμα, αλλά έχουμε και τέτοια ζητήματα, δηλαδή να προσπαθούν κάποιοι να μετατρέψουν το σχολείο και σε ένα ανοιχτό πωλητήριο. Ε όχι, αυτό δεν μπορούμε να το δεχθούμε. Υπάρχουν κανόνες για την εύρυθμη σχολική λειτουργία και το σχολείο πρέπει να είναι ανοιχτό, γιατί ανοιχτό σχολείο σημαίνει δημοκρατικό σχολείο, κοινωνικά αναζωογονούμενο.

Και βεβαίως, ο κ. Χατζηνικολάου, που αναφερθήκατε νωρίτερα, και άλλοι έχουν δικαίωμα και εμείς έχουμε καθήκον να έλθουν στο σχολείο και να μιλήσουν στα παιδιά, εκτός διδασκαλίας, σε εκδηλώσεις που θα διοργανώνουν οι σύλλογοι καθηγητών, εκτός ωραρίου διδασκαλίας. Σε αυτό είμαι σαφής και αφορά τους πάντες. Διότι αλλιώτικα, επαναλαμβάνω, ο καθένας θα θέλει να υποκαθιστά ή και να επιτηρεί τους καθηγητές. Και αυτού του πράγματος υπήρξαμε μάρτυρες. Υπήρξε μητροπολίτης ο οποίος επί επτά συνεχείς εβδομάδες κάθε Πέμπτη πήγαινε σε σχολεία της περιοχής του για να μιλάει στο μάθημα των Θρησκευτικών μαζί με τον θεολόγο. Ούτε αυτό είναι ανεκτό, η επιτήρηση δηλαδή των καθηγητών από εξωδιδακτικούς παράγοντες.

Το σχολείο, επαναλαμβάνω, είναι κοσμικό και δημόσιο σχολείο και αποκλείεται να εκχωρήσουμε αρμοδιότητες που το Σύνταγμα και η συντεταγμένη πολιτεία έχουν αναθέσει στο σχολικό σύστημα, από τον σύλλογο των καθηγητών μέχρι το Υπουργείο Παιδείας. Αυτή είναι η άποψή μας. Ανοιχτό σχολείο ναι, αλλά με κανόνες, οι οποίοι δεν παραβιάζουν την εύρυθμη λειτουργία του.

Και κάτι τελευταίο. Είμαστε περίπου έναν μήνα πριν τελειώσουν τα μαθήματα. Οι εξετάσεις είναι στις 16 Μαΐου. Μετά το Πάσχα δεν υπάρχει σχολείο. Στην ουσία, έχουμε τρεις εβδομάδες μαθήματα ακόμα. Είναι δυνατόν αυτές τις τελευταίες ημέρες, αυτόν τον τελευταίο μήνα, να αρχίσουμε να χάνουμε ώρες μαθημάτων, για να κάνουμε εκδηλώσεις; Όχι. Πρέπει να υπάρχει στον χρόνο ένας προγραμματισμός και μία διασπορά των εκδηλώσεων, από την αρχή της χρονιάς, μέχρι κάποιο χρονικό σημείο; Βεβαίως.

Επαναλαμβάνω και τονίζω: Ανοιχτό, δημοκρατικό και κοινωνικά αναζωογονούμενο σχολείο, όχι όμως εις βάρος των μαθημάτων.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Ο κ. Βορίδης έχει τον λόγο και πάλι.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Ουαί, λοιπόν, υμίν! Υποκριτής και Φαρισαίος.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Το «υμίν» με ύψιλον ή με ήτα;

**ΜΑΥΡΟΥΔΗΣ ΒΟΡΙΔΗΣ:** Όπως γράφεται όταν το λέμε.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Εσείς πώς το λέτε, πείτε μας.

**ΜΑΥΡΟΥΔΗΣ ΒΟΡΙΔΗΣ:** Εν προκειμένω, λοιπόν, αποκαλύπτεται η υποκρισία, γιατί στις φράσεις σας «κοσμικό δημοκρατικό σχολείο» το κοσμικό για σας είναι αποκαθαρμένο από δύο πράγματα:

Πρώτον, από το συνταγματικά επιβαλλόμενο γεγονός ότι στην Ελλάδα έχουμε επικρατούσα θρησκεία και σε αυτό το Σύνταγμα ορκίζεστε. Δεν σας αρέσει, αλλάζετε. Επί του παρόντος έχουμε.

Δεύτερον, από το ότι υπάρχει συνταγματική υποχρέωση για την καλλιέργεια εθνικής και θρησκευτικής συνειδήσεως. Όχι θρησκειολογικής, όχι ενημέρωση γενικώς για τα θρησκεύματα, αλλά καλλιέργεια θρησκευτικής συνειδήσεως, γιατί ακριβώς έχουμε επικρατούσα θρησκεία.

Μέχρι να αλλάξει το Σύνταγμα, η υποχρέωση του Υπουργείου στο οποίο προΐσταστε είναι να κάνει αυτά. Ακούστε, όμως, γιατί περισσεύει η υποκρισία. Διότι το πρόβλημα, προφανώς, με την ομιλία του μητροπολίτη ήταν ότι τα παιδιά θα έχαναν, ενόψει των εξετάσεων, μια ώρα Θρησκευτικών. Μέγα το ζήτημα για την αρτιότητά τους και την εκπαιδευτική τους κατάρτιση! Θα άκουγαν για μια ώρα έναν σπουδαίο επιστήμονα, αλλά ανησύχησε το Υπουργείο μη και δεν πάνε καλά στις εξετάσεις!

Έχετε την ίδια ευαισθησία στις καταλήψεις, που δεν χάνουν μια ώρα, αλλά χάνουν εβδομάδες; Μεριμνήσατε με την ίδια αφοσίωση μήπως και χαθεί καμμιά ώρα από εκπαίδευση; Έχετε αυτήν την ευαισθησία, σε αυτήν μας έχετε συνηθίσει; Όμως ακούστε και το άλλο. Ήταν –λέει- εντεταγμένο μέσα στο εκπαιδευτικό πρόγραμμα. Ερώτηση: Τι άλλαξε από την πρώτη άδεια στη δεύτερη; Τι άλλαξε από το πρώτο «ναι» σας, το οποίο το ομολογήσατε, ως τη δεύτερη που το αρνηθήκατε; Ό,τι σας εζήτησαν την πρώτη φορά, που είπατε «ναι», το ίδιο ακριβώς σας εζήτησαν και τη δεύτερη φορά, που είπατε «όχι». Δεν ήταν ότι την πρώτη φορά σάς είπαν «εκτός εκπαιδευτικού προγράμματος» και είπατε «ναι» και τη δεύτερη φορά σάς είπαν «εντός εκπαιδευτικού προγράμματος» και είπατε «όχι». Και την πρώτη φορά σάς το εζήτησαν, όπως σας το εζήτησαν και τη δεύτερη φορά σάς το εζήτησαν, με τον ίδιο ακριβώς τρόπο. Τι μεσολάβησε; Να σας πω τι μεσολάβησε. Μεσολάβησαν παρεμβάσεις του κόμματός σας, ξαναλέω από τους «ερυθροφρουρούς» σας, οι οποίοι διαμαρτύρονταν για την παρουσία των κληρικών στα σχολεία. Αυτό ξεκίνησε με το ζήτημα της Νέας Ιωνίας, στο οποίο αναφερθήκατε και εν συνεχεία, πήρε η μπάλα και τον Μητροπολίτη Λαυρεωτικής, διότι αυτή ήταν η γενική σας τάση. Τα υπόλοιπα τι σχέση έχουν; Αν εμπορεύεται. Ποιος εμπορεύεται; Υπάρχει κάποιος που εμπορεύεται; Αν επιτηρεί. Τι επιτηρεί; Τι είδους επιτήρηση; Υπήρξε, δηλαδή, κάποιος, ο οποίος παρενέβη στον τρόπο που ασκεί τα διδασκαλικά ή καθηγητικά του καθήκοντα κάποιος και τον μάλωσε ή τον παρατήρησε ή τον όχλησε; Είχαμε κάποιο τέτοιο περιστατικό, για να θέτετε αυτό το ζήτημα;

Τέλος -για να το καταλάβω αυτό, να πω έναν που σας αρέσει- αν ένας διακεκριμένος μαρξιστής οικονομολόγος, που είναι και της μόδας, ας πούμε ο Πικετί, σας έλεγε ότι θέλει να έρθει να κάνει μια παρέμβαση και να μιλήσει για οικονομικά σε ένα σχολείο στο μάθημα των Οικονομικών, την ίδια αντίδραση θα είχατε ή θα μας λέγατε για το ανοικτό σχολείο, για τη διακίνηση των ιδεών και για το φωτισμένο πνεύμα του συγκεκριμένου;

Έχετε στράτευση και είστε εμπαθής απέναντι στον συγκεκριμένο. Όμως δεν είναι αυτός ο ρόλος σας και δεν είναι αυτό το συνταγματικό πρόσταγμα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Ο κύριος Υπουργός έχει τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ο κ. Βορίδης μάς έχει σήμερα συνηθίσει, από ό,τι κατάλαβα, σε αναφορές που αλλοιώνουν, όμως, το πνεύμα της Καινής Διαθήκης. Δεν θα ήθελα κι εγώ να αρχίσω αναφορές για τους «τάφους κεκονιαμένους» και ούτω καθεξής. Θα μείνω επί της ουσίας, όμως, των θεμάτων που θίγουμε.

Πράγματι στη χώρα μας υπάρχει επικρατούσα θρησκεία. Επ’ αυτού γνωρίζω ότι υπάρχει μια συζήτηση μεταξύ συνταγματολόγων, αν το επικρατούσα έχει να κάνει με διαπιστωτική άποψη, δηλαδή ότι η μεγάλη πλειοψηφία των πολιτών πιστεύει στην Ορθοδοξία ή έχει να κάνει με ρύθμιση, ότι δηλαδή έχουμε μια κρατική θρησκεία. Το αφήνω αυτό, όμως, διότι είναι ένα θέμα που αφορά τη συνταγματική αναθεώρηση και όχι τη συζήτησή μας σήμερα.

Έρχομαι στο θέμα περί εθνικής και θρησκευτικής συνείδησης. Ο κ. Χατζηνικολάου πού ακριβώς μπαίνει; Εθνική ή θρησκευτική συνείδηση, όταν θα έμπαινε να κάνει μάθημα για τη βιοηθική, όπως είπατε; Δεν βλέπω πού.

Όταν μιλάμε για εθνική συνείδηση και θρησκευτική συνείδηση, δεν εννοούμε για προσηλυτισμό, δεν εννοούμε για κατηχητικό, εννοούμε για μια παρουσίαση του φαινομένου της θρησκείας, για μια παρουσίαση της ορθόδοξης θρησκείας, βεβαίως, που είναι η αιχμή σήμερα από άποψη πίστης στη χώρα μας –καμμία αντίρρηση- τα πολιτιστικά συμφραζόμενα της Ορθοδοξίας και όχι κατηχητικό, δογματική και ομολογιακό μάθημα.

Αυτή είναι η άποψή μας και όχι μόνο η δική μας. Σας υπενθυμίζω ότι η κ. Γιαννάκου, Υπουργός Παιδείας το 2005, του κόμματός σας, αν και μάλλον δεν ήσασταν τότε εσείς στη Νέα Δημοκρατία, θα το ακούσετε, αλλά δεν πειράζει, θα το ανεχθείτε...

**ΜΑΥΡΟΥΔΗΣ ΒΟΡΙΔΗΣ:** Ως ιστορική αναφορά.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Λέω, λοιπόν, ότι η κ. Γιαννάκου απαγόρευσε τις εξομολογήσεις στα σχολεία. Λέτε να τις απαγόρευσε παραβιάζοντας το Σύνταγμα που λέει για επικρατούσα θρησκεία; Όχι. Διότι η κ. Γιαννάκου και όλοι οι άνθρωποι, όλοι οι πολιτικοί υπεύθυνοι στο Υπουργείο Παιδείας, έχουμε μια αρχή. Την αρχή που λέει ότι το σχολειό είναι ουδετερόθρησκο, είναι κοσμικό, δημοκρατικό, δεν είναι θρησκευτικά υποτελές.

Βεβαίως, η Ορθοδοξία πρέπει να διδάσκεται, αλλά όχι με το να μπαινοβγαίνουν αρχιερείς και ιερείς στα σχολεία. Υπάρχουν οι εκπαιδευτικοί θεολόγοι, που με βάση το ωρολόγιο πρόγραμμα θα διδάξουν τα θρησκευτικά. Σε αυτό μπορούμε να συνεννοηθούμε; Γιατί, αλλιώς, όχι μόνο ο κ. Πικετί, αλλά και άλλοι, με μικρότερη επιστημονική εμβέλεια, θα ζητούν να μπαίνουν μέσα στα σχολεία και τότε τι σχολεία θα έχουμε; Υπάρχει ένα ερώτημα.

Ανοικτό σχολείο, ναι, αλλά με κανόνες δημοκρατίας. Γι’ αυτό και υπάρχουν τα αρμόδια όργανα διοίκησης των σχολείων, υπάρχει το Ινστιτούτο Εκπαιδευτικής Πολιτικής, το οποίο θα καθορίζει τους όρους με τους οποίους θα μπορεί κάποιος να πηγαίνει σε εκδηλώσεις, αλλά μακριά, επαναλαμβάνω, από το ωρολόγιο πρόγραμμα διδασκαλίας.

Ένα τελευταίο θέμα. Είπατε και γράφετε εδώ, με ρωτάτε δήθεν -«ουαί υμίν!», όπως είπατε νωρίτερα- αν έχουμε αποφασίσει να θέσουμε υπό διωγμό στο εκπαιδευτικό μας σύστημα όσους φορούν ράσα. Όχι. Ράσα φορούν πολλοί καθηγητές, εκπαιδευτικοί. Τους τιμούμε. Θεολόγοι, φιλόλογοι, είναι και κάποιοι μαθηματικοί, νομίζω. Τους τιμούμε. Αλίμονο εάν το ράσο φτιάχνει ένα απαγορευτικό!

Το βασικό είναι άλλο. Όσοι είναι καθηγητές με οιανδήποτε αμφίεση μέσα στο σχολείο, ποιο πρόγραμμα κάνουν; Του Υπουργείου Παιδείας, έστω ένα curriculum, ας μην είναι ένα συγκεκριμένο πάρα πολύ ή ο καθένας εισέρχεται εκεί και βρίσκει κόσμο και κάνει τα κηρύγματά του; Αυτό είναι κρίσιμο θέμα. Εάν δεν απαντήσουμε σ’ αυτό το ζήτημα, φοβούμαι ότι δεν πρόκειται να μιλήσουμε σοβαρά για την αναβάθμιση της εκπαίδευσης στη χώρα μας.

Τελειώνω με το εξής: Ανοικτό σχολείο, ναι, αλλά δεν είναι δυνατόν να θεωρήσουμε ότι θα είναι χωρίς κανόνες η λειτουργία του σχολείου.

Τελειώνοντας, σας λέγω ότι ο κ. Χατζηνικολάου δεν εμποδίστηκε. Του δώσαμε άδεια, αλλά δεν πήγε. Τη δεύτερη φορά δεν υπέβαλε γραπτό αίτημα το σχολείο, αλλά προφορικό. Απ’ ό,τι είδα, εάν ισχύει αυτό που κατάλαβα από την ομιλία σας, προφορικό για να δικαιολογήσει την παρουσία του κ. Χατζηνικολάου στο πλαίσιο του μαθήματος. Αυτό δεν θα γινόταν αποδεκτό. Είμαι σαφής. Την πρώτη φορά δεν υπήρχε τέτοιο αίτημα. Εκδήλωση ήταν. Να πάει να μιλήσει στην εκδήλωση, καμμία αντίρρηση, και ο κ. Χατζηνικολάου και ο οποιοσδήποτε κριθεί από τον σύλλογο των καθηγητών ότι μπορεί να προσφέρει κάτι. Τη δεύτερη φορά δεν υπάρχει γραπτό αίτημα, το ξαναλέω, εντός ευλόγου χρονικού διαστήματος, όπως θα έπρεπε να υπάρχει και υπάρχει η προφορική, απ’ ό,τι κατάλαβα από εσάς, αξίωση να διδάξει. Ε, λοιπόν, δεν θέλουμε να υπάρχουν τέτοια φαινόμενα, που κατά τη γνώμη μας υπονομεύουν αυτά τα φαινόμενα –δεν αναφέρομαι στο συγκεκριμένο γεγονός, μιλώ γενικότερα- τη λειτουργία του σχολείου.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ, κύριε Φίλη.

Ολοκληρώνουμε με την τέταρτη με αριθμό 710/28-3-2016 επίκαιρη ερώτηση πρώτου κύκλου του Βουλευτή Β΄ Αθηνών της Ένωσης Κεντρώων κ. Γεωργίου-Δημητρίου Καρρά προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τον κίνδυνο καθυστέρησης της υλοποίησης της συμφωνίας Ευρωπαϊκής Ένωσης-Τουρκίας για το προσφυγικό και μεταναστευτικό, εξαιτίας χρονοβόρων δικαστικών διαδικασιών επί των διαφορών παροχής ασύλου και επικουρικής διεθνούς προστασίας.

Κύριε Καρρά, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Δεν μπορεί να αμφισβητηθεί, κύριε Υπουργέ, ότι στον παρόντα χρόνο η κρίση η οποία υπάρχει στο μεταναστευτικό-προσφυγικό θα έχει αντίκτυπο και στον φόρτο και στη λειτουργία των δικαστηρίων. Γιατί το λέμε αυτό; Για τον λόγο ότι τόσο η Σύμβαση της Γενεύης όσο και οι ευρωπαϊκές οδηγίες και η εσωτερική νομοθεσία σε περίπτωση υποβολής αιτήσεως ασύλου προβλέπουν ως τελευταίο βαθμό τη δικαστική προσφυγή. Και τούτο, άλλωστε, είναι κατοχυρωμένο και από τα ανθρώπινα δικαιώματα και δεν μπορεί να πει κανείς ότι θα υπάρξει διαφορετική άποψη.

Εκείνο το οποίο με παρακίνησε για την υποβολή της ερωτήσεώς μου είναι το εξής: Διαπίστωσα ότι διαχρονικά -τουλάχιστον από το έτος 2002- οι πρόσφυγες, μετανάστες τότε -δεν είχαμε μεγάλη γνώση για την έννοια του πρόσφυγος, όμως είχαμε την έννοια του μετανάστη στην Ελλάδα- είχαν δικαίωμα ασκήσεως αιτήσεως ακυρώσεως, με τη νομοθεσία της μετανάστευσης, που σήμαινε μια μεγάλη επιβάρυνση των δικαστηρίων και μια μακρόχρονη καθυστέρηση.

Γιατί το λέω αυτό; Ο κύριος Υπουργός γνωρίζει ενδεχομένως καλύτερα από μένα. Η αίτηση ακυρώσεως είναι μια πολυτελής διαδικασία, η οποία ούτως ή άλλως απευθύνεται συνήθως σε ανώτερο δικαστήριο, στο Διοικητικό Εφετείο. Παρέχεται δικαίωμα έφεσης ενώπιον του Συμβουλίου Επικρατείας και δεν εφαρμόζονται οι διαδικαστικοί κανόνες του Κώδικα Διοικητικής Δικονομίας, αλλά της διαδικασίας ενώπιον του Συμβουλίου της Επικρατείας, όπου παρατηρείται το φαινόμενο, λόγω συσσωρεύσεως υποθέσεων εξαιτίας φόρτου, να υπάρχουν αυτεπάγγελτες αναβολές και καθυστέρηση στην έκδοση αποφάσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα λίγο την ανοχή σας, γιατί θέλω να αναπτύξω το θέμα.

Αυτό, λοιπόν, έχει σαν συνέπεια στον παρόντα χρόνο, αν διατηρηθεί η νομοθεσία, αν διατηρηθούν οι ήδη υφιστάμενοι δικονομικοί κανόνες, να έχουμε τις εξής παραμέτρους: Είναι δεδομένο ότι η συντριπτική πλειοψηφία εκείνων που έχουν έρθει στην Ελλάδα προ τις 20 Μαρτίου 2016 και δεν υπάγονται ούτε στην ευρωπαϊκή συμφωνία ούτε στη συμφωνία επανεισδοχής Ελλάδος-Τουρκίας, θα υποβάλουν αίτηση ασύλου, δικαιούμενοι ή όχι τον χαρακτηρισμό αυτό, για να παραμείνουν στην Ελλάδα, διότι όλοι έχουν τον στόχο να βρεθούν στα βόρεια της Ευρώπης. Θα είναι ο μοναδικός τρόπος που θα τους δίνει το δικαίωμα παραμονής. Υπάρχουν διαδικαστικοί κανόνες που δίνουν το δικαίωμα παραμονής. Ο Υπουργός γνωρίζει προφανώς και δεν χρειάζεται να τους αναπτύξω.

Αυτό, λοιπόν, σε συνδυασμό και με το γεγονός ότι ήδη έχουμε ροές μετά τις 20-3-2016 σημαίνει ότι στο μέτρο που δεν θα εφαρμοστεί ή που θα εφαρμοστεί η συμφωνία Ελλάδος-Τουρκίας και Ευρωπαϊκής Ένωσης-Τουρκίας πάλι θα εξεταστούν αιτήματα ασύλου και θα οδηγηθούν στα δικαστήρια.

Στατιστικά μόνο λέω τούτο: Το Σάββατο το πρωί παρακολουθούσα την ΕΡΤ και ο ανταποκριτής της τι μας είπε; Είπε ότι από τους δύο χιλιάδες επτακόσιους μετανάστες-πρόσφυγες -δεν ήταν ξεκάθαρο το καθεστώς τους- που βρίσκονταν το Σάββατο το πρωί στη Λέσβο, οι χίλιοι εννιακόσιοι έχουν δηλώσει απερίφραστα ότι θα ζητήσουν άσυλο. Υπήρχαν μη κυβερνητικές οργανώσεις, υπήρχαν νομικοί οι οποίοι τους κατηύθυναν.

Επομένως με την έννοια αυτή δεν ξεκαθαρίζει το γεγονός, διότι στο τέλος όλες οι διαφορές αυτές θα οδηγηθούν στα δικαστήρια. Δεν θα είναι πια πρόσφυγες, διότι θα έχουν απορριφθεί τα αιτήματά τους. Είναι δεδομένο, γιατί δεν θα προσφεύγουν στο δικαστήριο εκείνοι που έχουν αναγνωριστεί, χαρακτηριστεί, αλλά δεν θα δώσει δυνατότητα το καθεστώς αυτό να ξεκαθαρίσει, να δούμε τέλος πάντων τι θα κάνουμε. Γι’ αυτό, λοιπόν, υπέβαλα την ερώτηση. Τη θέτω υπ’ όψιν του κ. Παρασκευόπουλου.

Σημειώνω, δε, ότι και με τον νόμο που ψηφίσαμε προχθές, την Παρασκευή, πάλι με το άρθρο 64 αίτηση ακυρώσεως ψηφίσαμε για να ασκείται ενώπιον του Διοικητικού Εφετείου για το θέμα του ασύλου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Κύριε Καρρά, κύριε Βουλευτά, οι παρατηρήσεις σας στηρίζονται σε μια πολύ έγκαιρη μελέτη, βεβαίως, των νέων θεμάτων τα οποία έχουν προκύψει από τη συμφωνία, που πλέον έχουν εξειδικευθεί και έχουν αποτυπωθεί στον ν.4375, τον οποίο μόλις ψηφίσαμε, και νομίζω ότι για πολύ καιρό η εφαρμογή του θα προϋποθέτει μελέτη, γιατί είναι ένα κείμενο το οποίο προϋποθέτει συνδυασμό γνώσεων διοικητικού δικαίου αλλά και καθαρά δικονομικών γνώσεων, που δεν είναι πάντοτε απλές.

Θα έλεγα σε μια πρώτη απάντηση των επιφυλάξεών σας, των φόβων σας, ότι πάντως οι δυσκολίες οι οποίες θα προκύψουν για την εφαρμογή της νέας συμφωνίας δεν φαίνεται ότι θα οφείλονται τόσο πολύ σε εσωτερικές δυσκολίες του ελληνικού δικονομικού συστήματος. Δεν θα μπορούσαμε να μην έχουμε αίτηση ακυρώσεως. Αυτή προβλέπεται παντού. Το είπατε και μόνος σας. Την προβλέπουμε και εμείς. Αυτή συνεχίζει να υπάρχει.

Επομένως, το πρόβλημα δεν είναι τόσο εκεί. Θα είχαμε μεγαλύτερο πρόβλημα, αν λόγω δευτεροβάθμιας κρίσης ή για οποιαδήποτε άλλη κρίση θα επιβαρύναμε τη διοικητική δικαιοσύνη με κρίσεις ουσίας, που είναι πιο χρονοβόρες, πιο δύσκολες και, βεβαίως, ακολουθούνται και πάλι από αιτήσεις ακυρώσεως. Αφού, όπως φαίνεται, εδώ η προσφυγή γίνεται για κρίσεις ακυρωτικές, δεν έχουμε παρά το φορτίο των προβλημάτων, που ούτως ή άλλως υπάρχει χωρίς μια ιδιαίτερη επιβάρυνση.

Υπάρχει πιθανότητα να προκύψουν κάποιες περιπλοκές εφαρμογής, οι οποίες, όμως, φαίνονται κατά τη συμφωνία να εξαρτώνται περισσότερο από επιλογές και από εξελίξεις, οι οποίες αφορούν την Τουρκία. Θα προσαρμοστεί η Τουρκία στις προδιαγραφές, που μας επιτρέπουν να τη χαρακτηρίζουμε ως μία πρώτη χώρα υποδοχής ή ως μία τρίτη ασφαλή χώρα για τις αιτήσεις είτε των Σύρων είτε των υπολοίπων προσφύγων; Από την ανταπόκριση θα εξαρτηθεί και ο αριθμός των αναστολών και η πορεία στην ελληνική διοικητική δικαιοσύνη.

Παρακάμπτοντας, όμως, το θέμα των δυσκολιών, που αφορούν την Τουρκία, να πω ότι έχουμε, βεβαίως, υπ’ όψιν μας την πιθανότητα να έχουμε έναν βαθμό επιβάρυνσης της ελληνικής διοικητικής δικονομίας.

Νομίζω, πάντως, ότι το γεγονός ότι περιοριζόμαστε σε ακυρωτικά προβλήματα δεν θα οδηγήσει σ’ ένα σημαντικό πρόβλημα. Δεν θα μπορούσαμε να είχαμε προσπαθήσει να στηρίξουμε τη λύση του προβλήματος στον περιορισμό του χρόνου άρσης των ενδίκων μέσων, δεδομένου ότι η προθεσμία άσκησης ενός ενδίκου μέσου είναι πάντως ένας περιορισμός ενός δικαιώματος δικαστικής προστασίας, το οποίο υπάρχει και, επομένως, ο περιορισμός πρέπει να είναι εύλογος και να αφήνει περιθώρια μιας λογικής αντίδρασης στον πολίτη.

Επίσης, να πω ότι και οι άρσεις των αιτήσεων ακύρωσης δεν θα έχουν αυτόματο ανασταλτικό αποτέλεσμα, πράγμα το οποίο οδηγεί σε μία εκτίμηση ορισμένων προϋποθέσεων. Όπως είπα και προηγουμένως, νομίζω ότι, ιδιαίτερα αν από την πλευρά της Τουρκίας έχουμε μια επίλυση των βασικών ερωτημάτων, η ροή θα είναι ικανοποιητική.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Καρρά, έχετε τον λόγο και πάλι.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Βεβαίως, όσον αφορά το άσυλο, δεν μπορώ να αμφισβητήσω ούτε εγώ ούτε κανένας ότι φανερώνει το επίπεδο του πολιτισμού μιας χώρας και κατοχυρώνει τα ατομικά δικαιώματα. Θα μου επιτρέψετε, όμως, στον αντίλογο των απόψεων -που σέβομαι- του κ. Παρασκευόπουλου να παρατηρήσω τα εξής:

Ενσωματώσαμε προχθές την οδηγία 2013∕32 -από εκεί πήρα τις σκέψεις- και την κάναμε εσωτερικό Δίκαιο με κάποιες προσαρμογές. Θέλω να θυμίσω, λοιπόν, ότι η οδηγία αυτή προβλέπει ενδικοφανείς προσφυγές ενώπιον των επιτροπών ασύλου.

Γνωρίζετε, κύριε Υπουργέ, ότι, όταν λέμε ενδικοφανείς, εννοούμε έλεγχο τύπου και ουσίας. Δεν προβλέπει προσφυγές νομιμότητας ενδικοφανείς. Η ίδια οδηγία στο άρθρο 46 αναφέρει ότι τα κράτη-μέλη μεριμνούν, ώστε οι αιτούντες να έχουν δικαίωμα πραγματικής προσφυγής ενώπιον των αρμοδίων δικαστηρίων.

Δίνει δε τον ορισμό της πραγματικής προσφυγής στην παράγραφο 3 του ιδίου άρθρου 46 της οδηγίας ότι: «Προκειμένου να τηρούν τα προβλεπόμενα στην παράγραφο 1, τα κράτη-μέλη μεριμνούν ώστε η πραγματική προσφυγή να εξασφαλίζει πλήρη και ex nunc εξέταση τόσο των πραγματικών όσο και των νομικών ζητημάτων ιδίως στην περίπτωση…» κ.λπ.. Δεν θα μπω στα διαδικαστικά.

Δηλαδή, η ίδια η οδηγία μάς οδηγεί στην ενσωμάτωσή της να εγκαταλείψουμε την έννοια της αιτήσεως ακυρώσεως, γιατί θέλω να πω ότι η αίτηση ακυρώσεως, όπως είπα και προηγουμένως, έχει την αυτεπάγγελτη αναβολή. Έχω εμπειρία πώς δικάζουν στα Διοικητικά Εφετεία και στο Συμβούλιο Επικρατείας. Περιμένουμε μετά την έκτη-έβδομη αναβολή, για να φτάσουμε να κατατεθεί η έκθεση του εισηγητού. Η ίδια η οδηγία μάς δίνει τη διέξοδο να έχουμε ουσιαστικές προσφυγές.

Τι θα έλεγα, λοιπόν, χωρίς να μειώνουμε τα δικαιώματα των προσφύγων-μεταναστών, χωρίς να φαλκιδεύουμε τις προθεσμίες, οι οποίες απαιτούνται για την προσφυγή στο δικαστήριο;

Έχει τη δυνατότητα η πολιτεία να μεταβάλει σε ουσιαστικές, κύριε Υπουργέ, τις προσφυγές των αιτήσεων που απορρίπτονται, ούτως ώστε να μην εξαρτάται η συζήτηση από τη βούληση του δικαστηρίου, δηλαδή αν θα έχει κατατεθεί εγκαίρως η έκθεση ή όχι. Δεν κατατίθεται, όπως γνωρίζετε, στο Διοικητικό Πρωτοδικείο η εισήγηση, η έκθεση.

Να πάμε, λοιπόν, σε βαθμό Διοικητικού Πρωτοδικείου, να πάμε σε Μονομελές Διοικητικό Πρωτοδικείο και να κάνουμε κάτι, ώστε να μην παραβιάζουμε το Σύνταγμα. Όπως γνωρίζετε, δεν είναι συνταγματικά εξασφαλισμένη και κατοχυρωμένη η άσκηση ενδίκων μέσων. Αρκεί να παρέχεται η δυνατότητα μιας τελεσφόρου προσφυγής και δικαστικής προστασίας.

Υπό την έννοια αυτή, προτείνω να μετατραπεί –άμεσα, ει δυνατόν, για να αποφορτίσουμε και τα ανώτερα δικαστήρια- σε δικαίωμα ουσιαστικής προσφυγής, να μην υπάρχουν ένδικα μέσα ή και εάν υπάρχουν, να περιοριστούν σε εξαιρετικές περιπτώσεις, όπως στο Συμβούλιο Επικρατείας όπου δεν υπάρχει αντίθετη νομολογία.

Διότι, δυστυχώς, θα καταλήξουμε, το είπα και προχθές στη Βουλή –και τελειώνω με αυτό, κύριε Πρόεδρε- όπως τη δεύτερη πενταετία της δεκαετίας 1990-2000, όπου τα διοικητικά δικαστήρια ασχολούνταν με αιτήσεις προσωρινής διαταγής των χιλιάδων που είχαν έρθει τότε.

Ζήσαμε το γεγονός της καθυστέρησης των φορολογικών διαφορών που δεν εκδικάσθηκαν και ακόμα πρέπει να πω ότι καθυστερούν, αλλά αυτό δεν είναι του παρόντος.

Με την έννοια αυτή, εάν γίνει δεκτή η πρότασή μου, θα έχουμε και δραστική και ουσιαστική προστασία στους πρόσφυγες, στις περιπτώσεις εκείνες που απορρίπτεται η αίτησή τους, αλλά οι άνθρωποι αυτοί επιμένουν να έχουν τη δικαστική προστασία, ούτως ώστε να αποκτήσουν το καθεστώς του πρόσφυγα και αφ’ ετέρου θα έχουμε αποφορτίσει τα ανώτατα δικαστήρια. Θα έχουμε δώσει αφορμή να δικάζονται υποθέσεις και όχι να αναβάλλονται αυτεπαγγέλτως και θα έχουμε εξασφαλίσει και την τήρηση όλων των εγγυήσεων, όπως τη Σύμβαση της Γενεύης, του ελληνικού Συντάγματος και των οδηγιών, διότι η ίδια η Ευρώπη αποδέχεται -και είναι ενεχόμενο να έχουμε θέμα στο μέλλον- ουσιαστική προσφυγή και όχι αίτηση ακυρώσεως.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κύριε Παρασκευόπουλε, έχετε και πάλι τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Καρρά, όσα εκθέσατε είναι εξαιρετικά πολύπτυχα και εξαιρετικά πολύπλοκα. Δεν είναι απλά, ώστε να δοθεί από κάποιον μια απλή απάντηση σε αυτά τα ζητήματα.

Για παράδειγμα, έχω τον φόβο μήπως το σύστημα το οποίο προτείνετε θα οδηγούσε σε μεγαλύτερη πολυπλοκότητα, δεδομένου ότι θα επιβάρυνε τα δικαστήρια και με κρίσεις πραγματικές, ουσιαστικές όπως τις ονομάζετε. Αυτό θα προϋπέθετε μια ειδική παιδεία των διοικητικών δικαστών σε σχέση με τα ζητήματα ασύλου, που νομίζω ότι αυτή στιγμή δεν υπάρχει, γιατί μέχρι τώρα οι κρίσεις αυτές είχαν αποταθεί σε όργανα της διοίκησης, σε όργανα των επιτροπών ασύλου.

Πολύ φοβούμαι ότι το σύστημα το οποίο προτείνετε θα επιβάρυνε τη διοικητική δικαιοσύνη και με ζητήματα ουσίας αλλά και δύσκολα προς επίλυση θέματα, τα οποία προϋποθέτουν πιο χρονοβόρες διαδικασίες.

Γι’ αυτό η πρώτη μου αντίδραση στις σκέψεις που λέτε σήμερα εδώ ήταν ότι θέλει περισσότερη μελέτη αυτό το οποίο προτείνετε και πάντως, είμαι πολύ επιφυλακτικός για τη δυνατότητα της δικονομίας μας να το αποδεχθεί άμεσα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Με την ολοκλήρωση αυτής της ερώτησης ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 19.15΄ λύεται η συνεδρίαση για την Πέμπτη 7 Απριλίου 2016 και ώρα 9.30΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**